c: text/html

text:
Treytað av at nøktandi boð verður givið, ætlar Føroya Studentaskúli og HF-skeið at leggja kantinuraksturin á skúlanum í Hoydølum út til áhugaðar partar at reka.
Treytirnar fyri útboðnum eru hesar:
Kantinan skal bjóða eina góða og støðuga tænastu til næmingar og starvsfólk á skúlanum allar dagar, ið skúlin er opin til undirvísing, umframt til føst árlig tiltøk, sum liggja uttan fyri skúlatíð.
Kantinan skal bjóða fjølbroyttan, dygdargóðan og heilsugóðan kost til næmingar og lærarar fyri ein rímiligan kostnað.
Við boðnum upp á raksturin skal fylgja uppskot til matarskrá í 1-2 mánaðir og uppskot til dagligt vøruútboð við ætlaðum søluprísum.
Skúlin stillar kantinuhøli við innbúgvi og útgerð og kantinukøk við útgerð og goymslurúmum til taks, herundir køli- og frystigoymslum.
Goldin verður ein føst leiga um mánaðin, sum umframt høli og útgerð dekkar streym og hitanýtslu.
Um kantinan burturav verður rikin fyri at veita skúlanum tænastur er leigan 10% av bruttosøluinntøkunum.
Er ætlanin at nýta kantinuna og køkin at veita tænastur til kundar uttan fyri skúlan verður avtalað ein hóskandi leiga, ið endurspeglar vinnuliga virðið av hølunum og útgerðini, ið verða leigað.
Í tann mun tørvur er á arbeiðsmegi til kantinuraksturin eiga verandi starvsfólk í kantinuni fyrst at fáa boðið arbeiði.
Bakgrund:
Á Føroya Studentaskúla og HF-skeiði ganga umleið 640 næmingar og har arbeiða umleið 105 starvsfólk. Skúlagongd er 199 dagar um árið, mánadag til fríggjadag, og umleið 150 dagar av hesum kann roknast við, at 730 fólk hava sína dagligu gongd á skúlanum, restina av skúlaárinum er talið nakað minni orsakað av próvtøkum, ársroyndum, námsferðum o.a.
Í kantinuni er nýtt innbúgv og har kunnu sita 140 næmingar í senn.
Kantinan kann veita lærarunum mat á lærarastovuni, har 40 fólk fáa sitið í senn.
Dagliga skúlagongdin byrjar kl. 08.10 á morgni og er býtt upp í undirvísingarblokkar á 90 minuttir. Millum 1. og 2. blokk og 3.og 4. blokk eru steðgir á 20 minuttir og millum 2. og 3. blokk er ein døgurðasteðgur á 30 minuttir.
Parkeringsviðurskiftini í Hoydølum eru sera avmarkaði, og tí ber ikki til at fáa døgurðagestir úr býnum til kantinuna í skúlatíð.
Nærri upplýsingar um bruttosøluna seinasta árið, um ynski skúlans til útboðið í kantinuni og um treytirnar fyri útboðnum annars kunnu fáast við at venda sær til Mikkjal Helmsdal, rektara, telefon 312973 ella fartelefon 218404.
Boð upp á kantinuraksturin skulu verða skúlanum í hendi mánadagin 11. mai 2009.
Í metingini av innkomnu boðunum verður høvuðsdentur lagdur á 1) at veitarin er førur fyri at veita eina støðuga tænastu yvir eitt longri tíðarskeið, herundir at fakligur førleiki til uppgávuna er til staðar, 2) kostprofilurin í matarskránni og vøruútboðnum, ið veitarin ætlar at bjóða og 3) kostnaðarstøðið, ið veitarin roknar við at leggja á matskrá/vøruútboð.

robotstxt: allowed

filter: keep


text:
Olja
Olja og gass vóru elasmáar verur, sum doyðu fyri milliónum árum síðani og komu at liggja undir havbotninum. Sum tíðin leið, vórðu tey til olju. Gass verður ofta funnið beint oman á oljuni. Viðhvørt verður olja leidd gjøgnum rør inn á meginlandið; men veldiga stór skip, nevnd oljutangaskip, sigla vanliga oljuna til lands. Nógv olja og gass er funnið undir havbotninum, so einasti háttur at fáa fatur á tí er at bora djúpt niður. Oljuboripallar eru serliga gjørdir til at bora eftir olju og gassi. Olja verður nýtt til mangt og hvat, sum til dømis bensin til tok og flogfør og til elorkuverk. Arbeiðsfólkið er á boripallunum vikur í senn. Útgerð verður flogin út við tyrlum.
Var oljan uppi, hevði heimurin steðgað. Ídnaðurin og samferðslan høvðu staðið still, og mong hús staðið køld. Olja er tí týdningarmesta stakvøra, handlað verður við nú á døgum. Bara fá lond vinna og flyta út olju; tey flestu oljulondini eru í Miðeystri, Norður- og Vesturafrika og í Mið- og Suðuramerika. Oljan verður flutt úr einum landi í annað ígjøgnum rørleiðingar og við tangaskipum.
Tey londini, ið keypa mestu oljuna, eru USA, Evropa og Eysturásia (Japan er uppií).


text:
Frá skipunum
05. Des 2016
Jupiter hevur fiskað sild norðanfyri Føroyar í altjóða, beint norðanfyri føroyska sjómarki. Teir hava roynt í tveir dagar og hava fingið knapt 1100 tons av...
07. Jul 2016
Á hvørjum ári ger Havstovan makrel-royndir í føroyskum sjógvi. Royndirnar verða gjørdar nøkulunda í senn í Norra, Føroyum, íslandi og Grønlandi. Kanningin kallast: "Cruise report...
13. Mai 2015
Finnur Fríði kom inn á Fuglafjörð beint áðrenn midnátt við góðum 2200 tonsum av svartkjafti. Teir skulu landa á Havsbrún, og fáa teir landingartörn...
12. Mai 2015
Tróndur í Götu kom inn á Fuglafjörð kl fýra í nátt við fullari last av svartkjafti -góð 2750 tons, sum verður landað á Havsbrún....
Tíðindi
29. Des 2016
Varðin Pelagic byrjaði sítt virksemi á sumri í 2012. Tað hevur gingið væl hjá felagnum, og er virkið útbygt - hevur økt um kapacitetin síðani...
20. Sep 2016
Varðin Pelagic boðaði fyri jól frá, at ætlanin er at fara í gongd við at byggja eitt nýtt svartkjaftavirki, sum skal vera beint við síðina...
01. Aug 2016
Fiskaríblaðið Fiskaren hevði hesa áhugaverdu grein í blaðnum í fjár, sum vit hava umsett:Í tíðarskeiðinum januar til mai 2016 stuðlaði norski staturin sjógætisvinnuni við...
20. Jun 2016
Hans á Bakka, sum kom til landið á sumri 2015, hevur síðan hann kom, verið í vinnu, har hann hevur verið nýttur til töku av...


text:
Rhode Island
Rhode Island (enskt: State of Rhode Island and Providence Plantations) er stakríki í Sameindu Statunum við umleið 1 mió. íbúgvum. Rhode Island er minsti stakríki í USA. Høvuðsstaðurin og størsti býurin er Providence. Í norðri og í eystri hevur Rhode Island mark við Massachusetts, og í vestri við Connecticut. Í suðri liggur Atlantshavið. Í 1790 bleiv Rhode Island lutstatur. Eyknevni er Hin Havstaturin (enskt: The Ocean State).
Innihaldsyvirlit
Fólkatalsfrøði[rætta | rætta wikitekst]
Rhode Island er tað stakríkið í USA, har fólkatættleikin er størstur. Víddin á lendinum er 3.140 km². Til samanbering er Føroyar 1.399 km². Har býr eisini meiri enn ein millión fólk. Fólkatættleikin í Føroyum er 34,5 í 2015. Í Rhode Island er fólkatættleikin uml. 388 fólk fyri hvønn km² í 2015. Fólkatættleikin á 388/km² er hægri enn í flestu amerikonsku statunum. Tann rómversk-katólska kirkjan er størsti trúarbólkur í Rhode Island; umleið 63 % av fólkinum eru rómverskir katolikkar í 2014. Hetta er hægsta talið av katolikkum í USA.[1] 27 prosent eru protestantar. Fólkið er ættað úr Italia (19 %), Írlandi (18,3 %), Onglandi (12,1 %), Portugal (8,2 %), og Fraklandi (8 %).[2] Skift á fólkatalið var bruttotjóðarúrtøkan umleið 293.000 krónur (41,678 USD) í 2015. Eisini er Rhode Island millum ríkastu stakríki í USA.
Landafrøði[rætta | rætta wikitekst]
State of Rhode Island and Providence Plantations er tann minsti lutstatur í Sameindu Statunum, USA. Til støddar er Rhode Island sum Luksemborg í Beneluks. Lutstaturin fevnir um eitt øki á 4,002 km². Rhode Island er eitt heilt lítið stakríki á eysturstrondini í Ný Onglandi við Atlantshav. Tað hevur mark ímóti Massachusetts og Connecticut. Í Rhode Island eru umleið 38 oyggjar; størsta oyggin kallast Aquidneck Island ella Rhode Island. Aðrir stórar oyggjar eru t.d. Conanicut Island, Block Island, Prudence Island, Goat Island, v.f. Á Aquidneck Island, sum eisini verður nevnt Rhode Island og er 98 ferkilometrar til støddar, búgva 58.000 fólk. Flestu fólkið búgva sosatt ikki á oyggjunum, men í Providence Plantations (á meginlandinum m.a. í størstu býurin Providence og økinum rundanum). Staturin er landafrøðiliga býtt í tvey. Meðan eysturpartin av statin hevur eitt landslag eyðkent við sínum vøkrum strondum, oyggjar og sker, er vesturparturin av Rhode Island mest sum alt skógarlandslag. So lágt er lendið, at hægsti heyggjurin, Jerimoth Hill, er ikki hægri enn 247 m.
Oyggjar[rætta | rætta wikitekst]
Nógvar oyggjar eru í Rhode Island. Summar oyggjarnar eru bara smáir og óbygdir hólmar, aðrar eru stórar og tættbygdir. Aquidneck Island er størsta oyggin og eisini tann fólkaríkasta oyggin. Býurin Newport liggur við Easton-víkina í syðra parti av Aquidneck-oynni. Oyggin Block Island er hin næststørsta. Høvuðsbýurin á Conanicut eitur Jamestown. Gott buss og ferjusamband er millum oyggjarnar.


text:
Suðurkorea
Suðurkorea, Suður Korea ella Lýðveldið Suðurkorea (alment) er eitt land í Eysturásia. Miðallívsævin í landinum er 78,72 ár.
Innihaldsyvirlit
Landalæra[rætta | rætta wikitekst]
Høvuðssríkið í Eysturásia er ovurstóra Kina, men har eru eisini stormbarda flatnalendi í Mongolia, Norðurkorea og Suðurkorea. Í Norður- og Suðurkorea er nógvur landbúnaður í áardølunum og á víða slættlendinum. Haðan kemur matur til allar milliónirnar, sum búgva í mongu býunum fram við strondini og inni í landinum. Sum í Norðurkorea er størri parturin av Suðurkorea fjallalendi og skógur.
Búskapur[rætta | rætta wikitekst]
Borið saman við Norðurkorea blómar búskapurin, og landið hevur víðfevnt handilssamstarv við onnur lond, mest USA og Japan. Eftir at landið fekk sjálvstýrið í 1948, gjørdi Norðurkorea innrás í landið. Tí ið Koreakríggið (1950-1953) var av, lógu býir og verksmiðjur í Suðurkorea í skeljasori, og túsundtals flóttafólk vóru komin suður um markið úr Norðurkorea. Tjúgu ár seinni var Suðurkorea komið fyri seg aftur búskaparliga. Nýggjar verksmiðjur fóru at gera dygdarvørur til útflutnings, og nýggir stórbýir vórðu bygdir. Nú á døgum hevur Suðurkorea væl lært arbeiðsfólk, sum ger hátøkniligar ídnaðarvørur. Arbeiðsloysi í Suðurkorea er lutfalsliga lágt samanborið við onnur lond í Asia. Arbeiðsloysið er bara 3,2 % (2009).
Heimsins fremstu skipasmiðjur, um mált verður í talinum á bíleggingum, hava í nøkur ár verið í Suðurkorea, men Kina er um at fara fram um teir. Serliga eru tað teir lágu lønarkostnaðirnir, sum eru atvoldin til hetta, men vaksandi eftirspurningurin í Asia ger eisini mun. Enn er Suðurkorea fremst við 37 prosentum av øllum bíleggingum á heimsmarknaðinum. Kina hevur 30 prosent, men veksur sera skjótt. Japan hevur 16 prosent.
Heimskreppan hevur gjørt støðuna verri hjá arbeiðsfólki, tí í niðurgangstíðum finna fólk seg í nógv meiri órætti fyri at varðveita arbeiði, og vandin við at vera fakliga virkin gerst størri. Hóast flestu londini á pappírinum hava bundið seg til at verja mannarættindini, herundir rættin hjá fólki at vera fakliga virkin, so er í nógvum londum sera vandamikið at vera limur í fakfelagi. Í Suðurkorea og eisini Burma, Burundi, Kina, Kuba, Iran, Tunesia, Turkalandi og Simbabvi vóru álitisfólk sett í fongsul fyri sítt fakfelagsvirksemi í 2008.
BTÚ fyri hvønn íbúgva í landinum er $ 27.600 (2008).
Uttanlandshandil[rætta | rætta wikitekst]
Í hagtølum kalla vit inn- og útflutning av vørum fyri uttanlandshandil. Handil er eisini við tænastum um landamark, tænastuhandilin verður uppgjørdur í gjaldsjavnanum og vanliga ikki í hagtølum um uttanlandshandil. Innflutningurin umfatar allar tær vørur okkum tørvar, meðan útflutningurin umfatar tær vørur, sum vit eru dugnalig til at framleiða. Innflutningurin er í so máta endamálið við uttanlandshandlinum, meðan útflutningurin er tað, vit lata afturfyri, fyri at fáa ráð til innflutning. Kina er tað landið, tit hava mestan handil við. Inn- og útflutningurin av vørum, skift á ávikavist upprunaland og nýtsluland fyri 2009, sær soleiðis út sambært CIA World Factbook:
Fólkið[rætta | rætta wikitekst]
Átrúnaður[rætta | rætta wikitekst]
Mangir átrúnaðir eru í Suðurkorea. Um helvtin av fólkinum er buddistar, hin er kristin ella konfusianistar. Mong folk á bygd trúgva enn á andamanan - at til er ósjónligur andaheimur síð um síð við sjónliga mannaheimin. Tá ið andarnir geva seg í hóslag við menniskjuni, er andamanarin millumgongumaður ímillum hesar heimar. Andamanarin tekur ímóti offurgávum, til dømis peningi og mati. Offurgávur verða latnar at blíðka andarnar. Umframt at vinna tokka og taka ímóti signing andanna, grøðir andamanarin fólk og hjálpir teimum í ymsum málum.
Í Suðurkorea, har umleið ein triðingur av fólkinum eru kristin, verða prestar og trúboðarar útbúnir til at boða evangeliið til teirra kommunistisku grannar fyri norðan. Tað eru 56 ár síðani at Koreakríggið endaði, og líka síðani tá hevur Norðurkorea forfylgt tey kristnu. Í Suðurkorea, har tey kristnu eru umleið 30 prosent av fólkinum verður vónað, at endin hjá kommunistastýrinum nærkast.
Tann katólska kirkjan í høvuðsstaðnum Seoul, byrjaði í 2009 at serútbúgva prestar, sum skulu arbeiða í Norðurkorea. Í tí fyrsta flokkinum eru fimm prestar, og ætlanin er at byrja við einum nýggjum flokki hvørt ár. Sambært Kristeligt Dagblad er tann katólski presturin, Matthew Hwang In-kuk, sum sjálvur flýddi úr Norðurkorea sum 14 ára gamal, ein av undangongumonnunum í hesi verkætlan. Sambært blaðnum dylir hann ikki fyri, at hann væntar, at londini bæði einaferð verða sameind aftur. Tað er tó einki áramál sett á hansara vónir, og ætlanin við útbúgving av prestum til Norðurkorea er ein 10 ára ætlan.
Politikkur[rætta | rætta wikitekst]
Spenningur[rætta | rætta wikitekst]
Spenningurin uttan fyri koreansku hálvoynna økist í hvørjum. Suðurkorea er við í amerikanskum hernaðarvenjingum, har herskip eru savnað á havleiðunum uttan fyri hálvoynna. Norðurkorea skýrir luttøkuna "krígsavbjóðing". Avgjørdu boðini koma samstundis sum Norðurkorea eftir øllum at døma hevur sett í gongd aftur eitt kjarnoruverk, sum framleiðir plutonium – ein av pørtunum í eini kjarnorkubumbu. Koreanski trupulleikin kyknaði í 2009, tá Norðurkorea gjørdi eina kjarnorkuroyndarspronging undir jørð.
Í 2010 blivu fýra suðurkoreanar dripnir, tá norðurkoreanskir hermenn lótu skot av móti eini oyggj nærhendis markinum.


text:
Randi Ward hevur havt fleiri yrkingar við í Vencli. Eisini hevur hon tikið rithøvundaportrett av Gunnari Hoydal, Steinbjørn B. Jacobsen, sála, Oddvør Johansen, Jens Paula Heinesen, sála og øðrum, sum vit hava prentað í Vencli nummar 9.
Randi Ward er flutt úr føroyum, og býr hon nú í Íslandi, har hon starvast við síni list. Í 2007 gav hon út ógvuliga forkunnugt yrkingasavn, ið varð skrivað á norskum, føroyskum og enskum. Meditations on Salt, sum savnið eitur, hevur Ole Wich sett upp og myndirnar í yrkingasavinum hevur Randi sjálv tikið. Tá ið savnið kom út, kallaðist hon Randi á Ryggi eftir staðnum, hon búði í Nólsoy, tá ið hon granskaði føroyska mentan.
Sigast kann eisini her, at Gurðið Hansdóttir, sum eisini býr í Íslandi, hevur brúkt nógvar yrkingar eftir Randi Ward á seinastu fløgu síni. Her syngur Gurðið Hansdóttir yrkingina “Cloth Mother” eftir Randi Ward.
Fyri stuttum fekk hon tvær ykringar við í amerikanska tíðarritið, Beloit Poetry Journal. Talan er um tær báðar yrkingarnar, “ólavsøkufríggj” og ” grannsíggin”. Tíðarriti hevur verið til síðani 1950.
Her er yrkingin “ólavsøkufríggj” eftir Randi Ward:
ólavsøkufríggj
tú bleiv við
at siga, at eg var stygg,
men tá tú vart
endiliga avdottin,
læt eg meg úr
troyggjuni og gjørdi
ein kodda til tín.
Heimasíðan er http://www.randiward.com
OMR


text:
LÍVIÐ SUM KRISTIN
Brúkar tú JW.ORG visittkortini?
Stóra trongdin nærkast, og tí hevur boðanararbeiðið skund. (Orð 24:11, 12, 20) Vit hjálpa fólki, tá ið vit brúka visittkortini, sum vísa til Guds orð og okkara heimasíðu. Á kortinum er ein kota til filmin Hví kanna Bíbliuna? og ein tilstuðling til at fáa meira at vita ella biðja um eitt bíbliuskeið. Summi vilja ikki hava lesnað, men tey vilja fegin fara inn á okkara heimasíðu. Vit mugu ikki aftra okkum við at geva teimum eitt visittkort. Men hinvegin skulu vit ikki geva fólki tað, um tey ikki eru áhugað.
Í gerandisdegnum kunnu vit kanska gera onkran forvitnan við rætt og slætt at siga: „Eg vil gjarna geva tær hetta kortið; tað vísir til eina heimasíðu við ókeypis tilfari og filmum um nógv ymisk evni.“ (Jóh 4:7) Av tí at visittkortini eru so smá, kunnu vit helst hava nøkur uppi á okkum at geva fólki, tá ið høvi býðst.


text:
14. apríl
14. apríl er dagur 104 í árinum í gregorianska kalendaranum (dagur 105 um skotár er). 261 dagar eru eftir av árinum. Dagurin kallast eisini summarmáladagur ella á summarmála, og við hesum degi verður summarhálvárið roknað at byrja.
Hendingar[rætta | rætta wikitekst]
- 1900 - Heimssýningin letur upp í París, Fraklandi. Millum annað verður fyri fyrstu ferð víst fram: Parisarahjól, diesel motorar, telefon og rullutrappur.
- 1987 - Turkaland letur inn umsókn um upptøku í ST.
Føðingar[rætta | rætta wikitekst]
- 1934 - Loretta Lynn, amerikanskur country-sangari


text:
Paul McCartney
Paul McCartney (føddur 18. juni 1942 í Liverpool) er ein av heimsins kendastu sangskrivarum. Hann byrjaði yrkisleið sína í The Beatles saman við John Lennon, George Harrison og Ringo Starr. Saman skrivaðu Lennon og McCartney teir flestu sangirnar hjá The Beatles.
The Beatles vóru virknir millum 1962 og 1970. Í 1970'unum fekk Paul McCartney sær ein nýggjan bólk, so hann aftur fekk spælt konsertir. Bólkurin nevndist Wings. Einastu tónleikararnir, sum eru við á øllum plátunum hjá Wings, eru, umframt Paul McCartney, kona hansara Linda McCartney og gittarleikarin Denny Lane, sum eitt skifti hevði spælt í enska tónleikabólkinum The Moody Blues. Bólkurin Wings varð upploystur um ársskiftið 1980-1981, og síðani tá hevur Paul McCartney virkað sum solistur.
Sambært metbókini hjá Guinness er Paul McCartney ríkasti tónleikari í heiminum.
Paul McCartney pláturnar[rætta | rætta wikitekst]
- The Family Way - 1967
- McCartney - 1970
- Ram - 1971
- Wild Life - 1971
- Red Rose Speedway - 1973
- Band On The Run - 1973
- Venus And Mars - 1975
- Wings At The Speed Of Sound - 1976
- Wings Over America - 1977
- London Town - 1978
- Wings' Greatest - 1978
- Back To The Egg - 1979
- McCartney II - 1980
- Tug Of War - 1982
- Pipes Of Peace - 1983
- Give My Regards To Broad Street - 1984
- Press To Play - 1985
- Flowers In The Dirt - 1987
- All The Best - 1987
- Choba V CCCP - 1987


text:
30. oktober
30. oktober er dagur 303 í árinum í gregorianska kalendaranum (dagur 304 um skotár er). 62 eru dagar eftir av árinum.
Hendingar[rætta | rætta wikitekst]
- 1973 Brúgvin um Streymin verður tikin alment í nýtslu
- 2013 - Norðurlandaráðið hevði stóra gallaveitslu í Operahúsinum í Noregi, har virðislønir vóru latnar: Bókmentavirðisløn Norðurlandaráðsins, Umhvørvisvirðisløn Norðurlandaráðsins, Tónleikavirðisløn norðurlandaráðsins og Filmvirðisløn Norðurlandaráðsins og tann nýggja virðislønin: Barna- og Ungdómsbókmentavirðisløn Norðurlandaráðsins. Fýra føroyingar vóru tilnevndir: Jóanes Nielsen, Eivør Pálsdóttir, Marjun Syderbø Kjelnæs og fyri Ísland var føroyska Rakel Helmsdal tilnevnd saman við íslendsku Áslaug Jónsdóttir og svenska Kalle Güettler. Ongin av føroyingunum vann nakra heiðursløn á hesum sinni.
Føðingar[rætta | rætta wikitekst]
- 1735 - John Adams, amerikanskur forseti (d. 1826)
- 1839 - Alfred Sisley, ensk-franskur málari (d. 1899)
- 1941 - Oddvør Johansen, rithøvundur og organistur.
- 1945 - Henry Winkler, amerikanskur sjónleikari.
- 1960 - Diego Maradona, argentinskur fótbóltsleikari.
- 1970 - Nia Long, amerikonsk sjónleikarinna.


text:
Í hálkuni móti Ternuni. Skýmingin hevði lagt seg klokkan fýra.
Anna Malan Jógvansdóttir lesur upp nýggjar yrkingar í salongini umborð á Ternuni.
Anna Malan las umborð á Termuni klokkan 16:30. Tað bar til at lesa fyri rulli.
Í turra mánalýsinium varð gingið niðan til Maggies.
Fyrst las Vónbjørt Vang úr nýggjum og gomlum, góðum. Sissal er lampuhaldari.
Marjun Syderbø Kjelnæs las nýggjar yrkingar.
Arnbjørn var tann einasti, sum las stuttsøgur. Og tað var ein úr nýggja savninum, sum talaði beinleiðis til høvundarnar, sum lurtaðu. Hon var um ein høvund, sum kom í óføri, og tí fann útav, at hann hevði brúk fyri meir tíð at skriva.
Carl Jóhan Jensen lesur uppá.
Rói Patursson las úr nýggjum yrkingum. Tær broytast hvørja ferð, og eru atlíð nýggjar.
Eftir Róa slapp Carli endiliga framat. Hann las nýtt, bílagt tilfar um Aarhus.
Tað orðið, eftir Heðin M. Klein slappp eisini við. Og reiðiligani tað.
So fóru vit av aftur Maggies. Eitt fantastiskt stað. Ein neyðug oasa.
Her fara Carli og Rói spákandi í mánalýsinum.
Aldursforsetarnir tosa um Gunnar Gunnarsson.
Jákup oysti av sínum skitsum um tilvurunnar lættleika.
Heðin lurtar inniliga.
Grønar fløkjur hoyra heima á Nólsoyarfirði.
Tá ið vit komu til Havnar var forkunnug framsýning á Býarbókasavninum. Sýningin var um íslendska skaldið, Gunnar Gunnarsson. Serliga bókin “Atvent” var tikin fram. Framsýningin er ein fotomyndaframsýning av motivum út skaldsøguni, “Atvent”. Tað er Sigurjón Petursson, sum hevur tikið myndirnar.
Áhoyrarnir sita og lurta eftir Kára Sverrissyni, sum sang úr sínum sangskatti
Hetta er langabbasonur Gunnar Gunnarsson, frá Stovninum fyri Gunnar Gunnarsson í Íslandi.


text:
Størv
Løgfrøðingar til Heilsu- og innlendismálaráðið
13. Jan 2017
Heilsu- og innlendismálaráðið søkir eftir tveimum løgfrøðingum til setan skjótast gjørligt. Ert tú løgfrøðingur, og hevur tú hug at arbeiða við lógarsmíði, ráðgeving og...
les meir
TTS søkir leiðara til el-deildina
03. Jan 2017
Sum leiðari á el-deildini hevur tú ábyrgd av el-verkstaðnum og teimum handverkarum og lærlingum, ið starvast har, og ábyrgd av teimum projektum/arbeiðum, sum hoyra
les meir
Tannlæknaleiðari til Klaksvíkar kommunalu barnatannrøkt
02. Jan 2017
Klaksvíkar kommunala barnatannrøkt søkir eftir tannlæknaleiðara at byrja 1. februar 2017 ella skjótast møguliga. Barnatannrøktin fevnir um 8 starvsfólk, sum...
les meir
Grafikari søkist fyri fólk í barnsburðarfarloyvi
29. Des 2016
Norðlýsið leitar eftir einum kreativum fólki at byrja beinanvegin. Vit vænta av tær: - at tú ert...
les meir
Norðoya Bú- og Heimatænasta søkir eftir fysioterapeuti
26. Sep 2016
Høvuðsuppgávan hjá starvsfólkunum í Norðoya Bú- og Heimatænastu (NBH) tekur støði í visjónini hjá NBH, sum er: - NBH strembar eftir at...
les meir


text:
M/F Smyril
M/F Smyril er ferðaskip hjá Strandfaraskipum Landsins, sum siglur ímillum Tórshavn og Tvøroyri.
Innihaldsyvirlit
Søga[rætta | rætta wikitekst]
Suðuroy er heldur fjarskotin frá hinum oyggjunum, og tí er tað skilligt, at postflutningur til og úr oynni í gomlum døgum var bæði torførur og óregluligur. Tá ið fríhandilin kom í 1856, vórðu nógvir handlar stovnaðir kring landið, og tað var tí skjótt monnum greitt, at tað kravdist eitt betri postsamband oyggjanna millum, enn tað ið var. Tosað varð aftur og fram um, hvussu hetta skuldi gerast, men tað vóru bert orð.
Smiril I[rætta | rætta wikitekst]
So tóku Mortensens menn á Tvøroyri sær um reiggj og gjørdu sáttmála við Kochum Mekaniska Verkstad Aktiebolag í Malmø um at smíða teimum eitt dampskip til innanoyggjasigling. Tað var tí ein stórhending, tá ið Smiril við froyði frá bógnum 19. desember 1895 kom inn um Høvdan og inn eftir Trongisvágsfirði á síni fyrstu ferð úr útlondum nýkomin av bakkastokki og legði at Mortensens brúgv. Hesin fyrsti Smirilin byrjaði siglingina í januar 1896, og tað var ein kollvelting í føroyska postflutninginum, tí nú komu bæði bløð, brøv og annar postur skjótari út á bygdirnar. Eftir ferðaætlanini hevði Smiril vítt at fara í innanoyggjasiglingini - hann skuldi á hvørja bygd at kalla. Í mai mánaði 1917 seldi A/S J. Mortensens Eft. Smiril til Færøernes Amtskommune. Endaliga skeytið uppá hann fekk Amtskommunan í 1921, og varð hann nú skrásettur í Tórshavn.
Smiril II[rætta | rætta wikitekst]
Í 1931 læt Tingið nýggjan Smiril smíða í Frederikshavn, og hann kom til Føroya í 1932. Tá ið hann kom á Havnina, varð hann móttikin við bæði tónleiki og sangi, og fólk helt hann vera eitt ógvuliga vakurt skip og serstakliga innan við stórari salón, bleytum sofum og stólum. Eisini var ein lítil roykisalón og kahúttir niðriundir til ferðafólkið og á dekkinum til yvirmenninar. Eftir tátíðar krøvum var hetta eitt stásiligt ferðamannaskip, sum sigldi til tær stóru bygdirnar eftir fastari ferðaætlan, sum t.d. Vestmanna, Vágar og onkuntíð Mykines, Nólsoy, Klaksvík og bygdirnar á eystursíðuni á Eysturoy, Sandoy og Suðuroy. Tveir dagar eftir, at hann var komin, varð hann settur í sigling millum oyggjarnar, og sama dag fór gamli Smiril til Keypmannahavnar. Tað var við sorgblídni, at havnarfólk eygleiddu hann, har hann fór suður gjøgnum fjørðin út ímóti Borðuni. Hann hevði tá røkt siglingina millum oyggjarnar í yvir 35 ár.
Smyril III[rætta | rætta wikitekst]
Miðskeiðis í 1960-árunum samtykti løgtingið at byggja nýtt skip til Strandferðsluna, og 14. januar 1967 fór ein nýggjur Smyril av bakkastokki á Tórshavnar Skipasmiðju í Havn (sambært broytingum í rættskrivingarreglunum var stavihátturin nú broyttur frá Smiril til Smyril). Hann tók væl meira av fólki enn tann, ið var undan honum, og var pláss fyri 300 ferðafólkum umborð. Hann hevði so stóran motor, at siglitíðin millum Suðuroy og Tórshavn var bert 3 tímar, og hildu fólk, at hetta var eitt óført framstig. Hesin triðji Smyrilin hevði, í mun til teir báðar fyrru, dieselmotor. Hinir báðir fyrru høvdu dampmaskinu. Hesin Smyrilin var útgjørdur við øllum nútímans navigasjónstólum: radara, automatiskari stýring, o.s.fr. 10 kahúttirnar vóru við tilsamans 30 koyggjum miðskips til ferðafólk. Manningin var 14 og búði har afturi, skipari og yvirmenn frammi í erva. Á ovasta dekki var stór uppihaldssalón við kafeteria, á niðara dekki vóru kahúttirnar til ferðafólk og ein roykisalón tvørtur um alt skipið. Hann var eitt sera sjógott skip, og teir, ið førdu hann, høvdu bara gott at bera honum. Hann hevði einki hvalabak framman, so at fordekkið borðfyltist viðhvørt, tá ið hann fekk onkran sjógvin oman yvir seg, men var sum heild eitt róligt skip, ið bar seg væl í sjónum. Smyril varð settur í Suðuroyðarsiglingina og suðuroyingar vóru væl nøgdir við, at ferðin norður um fjørð nú einans tók 3 tímar og ikki sum áður 4. Sum nakað nýtt kundi hesin nýggi Smyrilin flyta nakrar fáar bilar millum oyggjarnar. Hann hivaði einar 4-5 niður í lastina, men tá máttu teir ikki vera ov stórir. Ein bilur varð settur á dekkið, hvørjumegin lastalúkuna og ein á sjálva lúkuna, men tað kravdi gott veður, um bilarnir ikki skuldu koma at liggja undir í sjóroki. Hesin bilflutningur vant so nógv upp á seg, at tú skuldi vera heppin at fáa bilin við, um tú ikki hevði biðið um pláss frammanundan.
Smyril IV[rætta | rætta wikitekst]
Tey, ið vildu hava bil við, tá ið tey ferðaðust millum Tórshavnar og Suðuroyar, gjørdust alsamt fleiri og skjótt var monnum greitt, at neyðugt var at útvega størri skip, ið kundi flyta nógv fleiri bilar og fólk á Suðuroyarleiðini. Tað bar á, at trongligt var umborð, og tá ið fólk og bátar skuldu flytast til tær ymsu stevnurnar kring landið, var hann mangan ov lítil. Tosað varð aftur og fram um hetta, og ymsar vóru meiningarnar, onkur vildi byggja skip, og onkur vildi keypa skip. Í 1975 var so 6 ára gamla ferjan Morten Mols keypt frá Molslinjen, og tað var eitt stórt og prýðiligt far afturímóti Smirlunum, ið verið høvdu frammanundan. Smyril varð beinanvegin settur í innanoyggjasiglingina (og uttanlandssigling !), og hetta var nakað heilt nýtt fyri suðuroyingar at sleppa norður til Havnar um morgunin og suður aftur um kvøldið. Nógv varð tosað um hetta skip í fyrstuni, sum t.d. um tað var egnað til sigling í okkara sjógvi ella ikki, so flatbotnað, sum tað var. Ikki skal dyljast, at illa rullaði tað í ringum líkindum og fór nakað langt viðhvørt. Men síðani stabilisatorarnir vóru settir í Smyril, er hann eitt heilt annað skip. Hann er farin mangan ringan hesi 23 árini, síðani hann kom til Føroya, og ógvuliga sjáldan hevur hann avlýst nakra ferð fyri veður. 4. Smyrilin siglir enn.
Smyril V[rætta | rætta wikitekst]
7. november 2001 varð uppskot til løgtingslóg lagt fyri tingið um at fáa nýggja suðuroyaferju. Eftir tíðarætlanini í løgtingslógaruppskotinum skuldi ferjan handast Strandfaraskipum Landsins seinast mitt í ella síðst í 2004. Skipið er seinkað nakrar ferðir av ymsum orsøkum. Men við tí, at landsstýrismaðurin Jógvan við Keldu og José Luis Álvarez, skipasmiðjustjóri á skipasmiðjusamtakinum IZAR, hava gjørt ískoytissáttmála til sáttmálan um smíðingina av Smyrli, er nýggj freist sett til 15. oktober 2005. Seinkingar kosta Strandfaraskipum dýrt, tí gamli Smyril skal haldast í sigling longri. Fleiri seinkingar merkja tí fíggjarligar revsingar til skipasmiðjúsamtakið IZAR. Eftir heimasíðuni hjá Strandfaraskipum Landsins, eitur nýggja skipið Smyril. Vanliga verður skipið nevnt Nýggi Smyril' og verandi skip nevnd Gamli Smyril. "Nýggi Smyril" er sniðgivin av kendu donsku rágevandi skibsverkfrøðinga fyritøkuni Knud E. Hansen A/S
Keldur[rætta | rætta wikitekst]
- ↑ "Particulars of ship stations - Smyril". International Telecommunications Union. http://www.itu.int/cgi-bin/htsh/mars/ship_detail.sh?lng=en&1755875. Heintað October 2010.
- ↑ Faktaomfartyg.se. "Faktaomfartyg.se - Smyril (2005)". http://www.faktaomfartyg.se/smyril_2005.htm. Heintað October 2010.
Útvortis ávísing[rætta | rætta wikitekst]
- Faroestamps.fo - Smiril-Smyril (kelda, public domain)
- SSL.fo - M/F Smyril
- SSL.fo - Nýggja Suðuroyarferjan
- Portal.fo, 5.9.2005: "Ætla at nýggi Smyril skal vera liðugur um 17 dagar"
- Portal.fo, 29.9.2005: "Nýggi Smyril fingið føroyskt flagg á hekkuna"
- Tinganes.fo, 15.10.2005: Røða løgmans við móttøkuna av nýggja Smyrli
- Smyril I-V


text:
8. PARTUR
Tá ið familjan er fyri sorgarleiki
’Tit gleðast, um tit so nú stutta tíð, tá ið so skal vera, hava sorg í alskyns royndum.’ — 1 Pætur 1:6
Hóast tit gera tykkara besta fyri at hava eitt gott hjúnalag og eina lukkuliga familju, kann okkurt óvæntað henda, sum ger tað ringt hjá tykkum at varðveita gleðina. (Prædikarin 9:11) Gud er góður við okkum og hjálpir okkum, tá ið vit eru í eini torførari støðu. Fylgja tit bíbilsku meginreglunum her á síðunum, hjálpir tað tykkum at klára støðuna, uttan mun til hvussu ring hon er.
1 LÍTIÐ Á JEHOVA
BÍBLIAN SIGUR: „Kastið alla sorg tykkara á Hann! Tí Hann hevur umsorgan fyri tykkum.“ (1 Pætur 5:7) Minnist altíð til, at Gud ikki kann lastast fyri tykkara trupulleikar. (Jákup 1:13) Koma tit nær til hansara, fáa tit bestu hjálpina, ið hugsast kann. (Esaias 41:10) Guds orð sigur: „Hellið út hjarta tykkara fyri Honum.“ — Sálmur 62:9.
Tað er eisini ein uggi at lesa og kanna Bíbliuna hvønn dag. Tá fáa tit at síggja, hvussu Jehova „troystar okkum í allari trongd okkara“. (2 Korintbræv 1:3, 4; Rómbrævið 15:4) Hann lovar at geva tykkum ’frið Guds, sum stígur upp um alt vit’. — Filippibrævið 4:6, 7, 13.
ROYNIÐ HETTA:
Biðið Jehova hjálpa tykkum at vera rólig og at hugsa klárt
Fáið eitt yvirlit yvir møguleikarnar, tit hava, og veljið tann besta av teimum
2 ANSA EFTIR TÆR OG FAMILJUNI
BÍBLIAN SIGUR: „Hjarta hins vitiga keypir kunnskap, og oyra hinna vísu leitar eftir kunnskapi.“ (Orðtøkini 18:15) Savna neyðugu upplýsingarnar um støðuna. Finn út av, hvønn tørv tey einstøku í familjuni hava. Tosa við tey og lurta eftir teimum. — Orðtøkini 20:5.
Hvat um tit missa ein kæran? Verið ikki bangin fyri at vísa tykkara kenslur. Minnist til, at sjálvt Jesus græt. (Jóhannes 11:35; Prædikarin 3:4) Tað er eisini týðandi at fáa nóg mikið av hvílu og svøvni. (Prædikarin 4:6) Tá verður tað lættari at klára eina torføra støðu.
ROYNIÐ HETTA:
Havið altíð eitt gott samskifti í familjuni. So verður tað lættari hjá tykkum at tosa opið saman, um tit verða fyri sorgarleiki
Tosið við onnur, sum hava verið í eini líknandi støðu
3 FÁIÐ NEYÐUGU HJÁLPINA
BÍBLIAN SIGUR: „Vinur elskar altíð, og bróðir verður føddur til hjálpar í neyð.“ (Orðtøkini 17:17) Vinfólk vilja fegin hjálpa tykkum, men tey vita kanska ikki, hvat tey skulu gera. Tí mugu tit ikki aftra tykkum við at siga teimum, hvat tykkum tørvar. (Orðtøkini 12:25) Leitið tykkum eisini andaliga hjálp hjá teimum, sum skilja Bíbliuna væl. Ráðini, tit fáa úr Bíbliuni, kunnu hjálpa tykkum. — Jákup 5:14.
Tit fáa ta neyðugu hjálpina, tá ið tit regluliga eru saman við fólki, sum hevur sterka trúgv á Gud og lítur á hansara lyfti. Tað kann eisini vera sera uggandi hjá tykkum at hjálpa øðrum, sum hava tørv á troyst. Tosið við tey um tykkara trúgv á Jehova og hansara lyfti. Roynið at gera okkurt fyri onnur, sum hava brúk fyri hjálp, og avbyrgið tykkum ikki frá teimum, sum elska tykkum og hava umsorgan fyri tykkum. — Orðtøkini 18:1; 1 Korintbræv 15:58.
ROYNIÐ HETTA:
Tosið við ein góðan vin og latið hann hjálpa tykkum
Sigið ærliga og ítøkiliga frá tykkara tørvi
LÆR MEIRA
Hví loyvir Gud óndskapi og líðingum?
Hvussu byrjaði óndskapurin, og hví hevur Gud loyvt honum so leingi? Halda líðingar nakrantíð uppat?


text:
Orð: Martin Luther
Týtt: Jákup Dahl
1. Vit trúgva allir á ein Guð,
alheimsskaparan og drottin;
ein góður faðir er vár Guð,
haðan gleði vár er sprottin.
Dagligt breyð hann okkum gevur,
umsorgan um okkum hevur;
er hjá okkum neyð og vandi,
okkum varðar hann frá grandi.
Í vón og trúgv vit søkja hann,
hans trúskapur ei broytast kann.
2. Vit hava trúgv á Jesus Krist,
einkarson Guðs, himnadrottin,
á heimsins frelsara, Jesus Krist,
Guðs hann eigur dýrdarmáttin.
Hann var maður her á foldum,
krossfestur, deyður, lá í moldum;
men reis upp við mekt og mæti,
fekk við høgru hond Guðs sæti,
har biður fyri heimi hann,
og hann skal døma hvønn ein mann.
3. Vit trúgva Halga Anda á,
signing, kraft og uggan manna,
sum kemur syni, faðir frá
at veita frið og uggan sanna,
ríki Krists um heim út breiðir,
iðran vekur, falnar leiðir,
elur trúgv og vón so blíða,
at vit øðrum lívi bíða,
har sum vit fáa sælan frið,
ið allar ævir varir við.


text:
Mads Glæsner
Mads Glæsner (føddur 18. oktober 1988) er danskur elitu svimjari. Mads Glæsner svimur fyri Vestegnens Aqua Team (VAT), hann hevur fyrr svomið við Sigma. Glæsner hevur sett fleiri norðurlendsk met. Hann eigur metini á langbana (50 metra bana) í 400m og á stuttbana í 200, 400, 800 og 1500 metrum. Sí Norðurlendsk met í svimjing.
Innihaldsyvirlit
- 1 Lívsleiðin í altjóða svimjing
- 1.1 OL í Beijing 2008
- 1.2 EM í svimjing á stuttbana 2008
- 1.3 World Cup 2009 í Moskva
- 1.4 World Cup 2009 í Stokkholmi
- 1.5 World Cup 2009 í Berlin
- 1.6 Heimsmeistarakapping á stuttgeil í Dubai 2010
- 1.7 Heimsmeistarakapping á langgeil í Shanghai 2011
- 1.8 EM 2011 á stuttbana í Stettin í Póllandi
- 1.9 2012 OL í London
- 1.10 2012 HM í svimjing á stuttgeil (25 m) í Istanbul
- 2 Heiður
- 3 Keldur
Lívsleiðin í altjóða svimjing[rætta | rætta wikitekst]
OL í Beijing 2008[rætta | rætta wikitekst]
Glæsner luttók fyri fyrstu ferð til Summar OL 2008 (Olympisku Leikirnar) í Beijing í greinunum 400 m frí og 1500 m frí fyri menn.
EM í svimjing á stuttbana 2008[rætta | rætta wikitekst]
Mads Glæsner luttók á evropameistara kappingini 2008 í Rijeka í Kroatiu 11.-14. desember 2008. Besta úrslit hansara til hesa kapping var bronsu merki í 400 m frí við tíðini 3:39.77.
World Cup 2009 í Moskva[rætta | rætta wikitekst]
Mads Glæsner vann silvur í 400m frí á stuttbana hjá monnum til World Cup stevnuna í Moskva í november 2009 við tíðini 4:40.10. Í kappingini 1500 frí á stuttbana hjá monnum vann Glæsner bronsu við tíðini 14:43.44. Ta kappingina vann føroyski Pál Joensen við tíðini 14:32.64. Vitaly Romanovich frá Russlandi vann silvur við tíðini 14:39.51.
World Cup 2009 í Stokkholmi[rætta | rætta wikitekst]
Glæsner vann gull í 400 frí á stuttbana hjá monnum á World Cup stevnuni í Stokkholmi í Svøríki í november 2009. Hann vann við tíðini 3:38.78. Føroyski Pál Joensen gjørdist nummar 5 til hesa kapping við tíðini 3:40.16. Mads Glæsner svam eisini teinin 1500 m frí hjá monnum á stuttbana. Hann vann bronsu við tíðini 14:39.88. Vinnarin av 1500 frí gjørdist Federico Colbertaldo úr Italiu við tíðini 14:28.35 og nummar tvey gjørdist Pál Joensen úr Føroyum við tíðini 14:32.59
World Cup 2009 í Berlin[rætta | rætta wikitekst]
Glæsner vann silvur í 400m frí á stuttbana hjá monnum á World Cup stevnuni í Berlin í november 2009. Mads Glæsner svam við tíðini 3:37.75.
Heimsmeistarakapping á stuttgeil í Dubai 2010[rætta | rætta wikitekst]
Glæsner luttók á heimsmeistarastevnuni í svimjing á stuttgeil, sum var í Dubai í desember 2010. Glæsner vann silvur í 1500 metrum frí við tíðini 14:29.52.[1]
Heimsmeistarakapping á langgeil í Shanghai 2011[rætta | rætta wikitekst]
Mads Glæsner luttók á HM í svimjing 2011 í Shanghai. Hann luttók í 200 m frí, 400 m frí, 800 m frí og 1500 metrum frí. Hann svam seg ikki í finaluna á nøkrum av hesum teinunum. Hann gjørdist nummar 32 í 200 m frí, nummar 12 í 400 m frí við tíðini 3:48.41, nummar 11 í 800 m frí við tíðini 7:54.57. [2] og nummar 13 í 1500 m frí við tíðini 15:12.52.[3] Vinnarin í 1500 m frí gjørdist kinverjin Sun Yang við tíðini 14:34.14, sum var nýtt heimsmet. Føroyski Pál Joensen gjørdist nummar fýra í finaluni við tíðini 14:46.33.[4] Glæsner hevur kvalifisera seg til OL í 400 m frí.[5] Tá HM var í Shanghai kláraði hann akkurát ikki at kvalifisera seg í 1500 m frí til HM, 800 m frí er ikki ein OL disiplin. Glæsner skal sostatt svimja fyri Danmark í 400 m frí til OL 2012 í London og Pál Joensen skal umboða Danmark í 1500 m frí. Glæsner kann tó náa at kvalifisera seg til 1500 m frí eisini. Tað kunnu í mesta lagi 2 svimjarir svimja í teimum einstøku kappingunum fyri hvørt landi.
EM 2011 á stuttbana í Stettin í Póllandi[rætta | rætta wikitekst]
Mads Glæsner luttók á EM á stuttbana í Stettin í Póllandi í døgunum 9. til 11. desember 2011. Hann vann silvur í 400 m frí og í 1500 m frí. Í 400 m frí svam hann við tíðini 3:39.30, meðan vinnarin Paul Biedermann svam við tíðini 3:68.65.[6] Føroyski Pál Joensen gjørdist nummar fýra í hesi kappingini. Glæsner svam við tíðini 14:29.88 í 1500 m frí.[7] Hann svam skjótast av teimum 10, sum svumu í finalu heatinum, men av tí at polakkin Mateusz Sawrymowicz svam skjótari í innleiðandi heatininum um morgunin við tíðini 14:29.81, so gjørdist hann vinnari. Teir sum hava bestu tilmeldingartíðirnar sleppa beinleiðis í finaluna, men hinir sum svimja í spakuligari heatunum kunnu tó vinna, um teir svimja skjótari enn teir sum svimja í finalu heatinum.
2012 OL í London[rætta | rætta wikitekst]
Mads Glæsner luttók á OL í London í 2012. Hann vann onki heiðursmerki.
2012 HM í svimjing á stuttgeil (25 m) í Istanbul[rætta | rætta wikitekst]
Mads Glæsner luttók á HM í svimjing á stuttgeil í Istanbul í Turkalandi í desember 2012. Hann vann upprunaliga gull fyri Danmark í 1500 m frí við tíðini 14:30.01, men í juni 2013 avdúkaðu dopingroyndir, sum vóru gjørdar undir kappingunum í Istanbul, at Mads hevði tikið eitt ólógligt evni, sum nevnist levomethamphetamine, og orsakað av hesum varð avgjørt, at hann skuldu missa øll heiðursmerki, ið hann hevði vunnið á hesi svimjistevnuni. Í somu kapping vann fyrsti føroyingur nakrantíð eitt HM heiðursmerki, tá Pál Joensen gjørdist nummar trý við tíðini 14:36.93 og harvið vann bronsu, eftir at Mads misti sítt gull heiðursmerki, merkir tað samstundis, at bronsuheiðursmerkið hjá Pál verður broytt til eitt silvur heiðursmerki.[8] Glæsner svam eisini 400 m frí og vann upprunaliga bronsu í tí kappingini við tíðini 3:40.09, men orsakað av positivu dopingroyndini misti hann eisini hetta heiðursmerkið.[9]
Heiður[rætta | rætta wikitekst]
- 2014 - Dansk Svømmeunions pris ”SVØMs aktives æresbevis”.[10]
Keldur[rætta | rætta wikitekst]
- ↑ Omegatiming.com við tíðum frá HM 2010 á stuttbana í Dubai.
- ↑ Omegatiming.com
- ↑ Omegatiming.com, innleiðandi í 1500 m frí.
- ↑ Omegatiming.com, finalan í 1500 m frí
- ↑ Politiken.dk, Glæsner var dybt skuffet over sin OL-billet
- ↑ Omegatiming.com
- ↑ Omegatiming.com
- ↑ Svimjing.com Mads Glæsner missur eisini HM-gullið í 1500 frí
- ↑ Fina.org PR 47 - FINA Doping Panel Decision: Mr. Mads Glaesner (DEN)
- ↑ Svoem.dk, Mads Glæsner modtager pris af Dansk Svømmeunion ved Danish Open
- dif.dk
- Omegatiming við tíðum frá World Cup í Moskva 2009 í 400 frí.
- Omegatiming við tíðum frá World Cup í Moskva 2009 í 1500 frí.
- Omegatiming við tíðum frá World Cup í Stokkholmi 2009 í 400 frí.
- Omegatiming við tíðum frá World Cup í Stokkholmi 2009 í 1500 frí.
- Omegatiming við tíðum frá World Cup í Berlin 2009 í 400 frí.


text:
Nukleolus
Kyknulikam ella nukleolus (nukleoli í fleirtal) er tað økið í kyknukjanini, har rRNA verður syntetiserað. Nukleoli eru ymisk á stødd og kunnu gerast heilt upp til 1 um i tvørmáti.
Kyknukjarni[rætta | rætta wikitekst]
Kjarnin liggur vanliga miðskeiðis í kyknuni. Uttan um kjarnan liggur tunn hinna. Í kjarnanum er glær kjarnasevja, sum kromosomini flóta í. Vanliga síggjast kromosomini bara, tá ið kyknan býtir seg sundur. Meðan kyknan býtir seg sundur, verða kromosomini tjúkkir træðrir. Annars eru kromosomini kromatimkorn og klænir træðrir.


text:
Nøtrisøga
Nøtrisøga, nøtrari. (en.: Gothic novel, thriller, da.: gyser). Skaldsøga, sum strembar eftir at hugtaka lesaran við at fáa hann at nøtra av óhugna og spenningi. N. umskarast við aðrar spenningssøgur, t.d. krimi. Byrjanin til n. verður ofta sagdur at vera skaldsøgan The Castle of Otranto (1764) eftir onglendingin Horace Walpole. N. var ein sterk hevd í Onglandi gjøgnum 18. og 19. øld við kendum høvundum sum Mary Shelley (Frankenstein 1818) og B. Stoker (Dracula 1897) og í Amerika E.A. Poe (1809-49). N. vaks fram í upplýsingartíðini, tá ið tá ið skynsemi og vísindalig hugsan settust í hásæti. Móti hesum ráðandi rákinum gjørdust n. ein andgerð, sum gav lesarunum høvi til at válka seær í "óvísindaligum" kenslum og óskynsemi. N. er staðsett á markinum millum tað veruleikakenda, realistiska og tað fantastiska. Persónarnir eru í høvuðsheitum staddir í einum veruligum heimi, men knappliga stingur tann yvirnatúrliga hóttanin, skrímslið, seg upp, veruleikin upploysist og kann henda. Í eldri n. vóru harðskapur og kynslív høvuðsevni, ítøkiliggjørd í skrímslinum. Í dag eru nógvir undirbókar av n., tað sum skapar nøtranina, óhugnan kann vera eitt skrímsl ættað frá fólkatrúnni, t.d. varúlvur, vampýrur ella spøkilsi; tað kann eisini vera eitt skrímsl av vísindaligum og tøkniligum slag í n., sum viðhvørt eru framtíðarsøgur við tólmennum við (ó)menniskjansligum eginleikum ella menniskjum við tólmenniseginleikum. Í dag hevur seksualitetur ikki eins stóran týdning í n., tí tey kynsiligu forboðini eru nógv linkað; nú er harafturímóti kynsligur samleiki eitt stórt evni og somuleiðis kroppurin og tær hóttanir, sum hann og harvið persónurin kann vera fyri. N. er eitt stórt øki innan film, víðagitnir filmar eru gjørdir av n. Sostatt gjørdi Hitchcock "Fuglarnar", stuttsøgu eftir Daphne du Mauriers, til film við sama navni (1963). Nøtribókmentir er eitt blómandi tekstslag í okkara tíð, bæði sum dygdarbókmentir og lætisoppar ella dagdvøljubókmentir. Ein nýggjari undirbólkur er n. fyri tanáringar; hesin aldursbólkurin er fyri er fyri bráðum likamligum og sálarligum broytingum, sum elva til óvissu og óskilvísan ótta og skapa gróðrarbotn fyri søgum serstakari handfaring av óhugna og spenningi. Ræðusøgur fyri børn hava langar røtur í skaldskapi av manna munni. Eitt føroyskt savn við n. fyri ungfólk er Svartideyði og aðrar spøkilsissøgur 2006.


text:
Avsláttarskipan
Betur tú ert tryggjaður, størri avsláttur fært tú
Tú fært avsláttur av inngjaldinum til Tryggingarfelagið Føroyar, um tú hevur tvær ella fleiri privatar tryggingar hjá okkum. Fleiri tryggingar tú hevur, størri avsláttur fært tú.
Bil-, innbúgvs-, sethúsa- og vanlukkutryggingar eru við til at geva tær avsláttur upp til 15%. Avslátturin verður latin av tínum inngjaldi til Tryggingarfelagið Føroyar.
Hevur tú inngjald til Betri pensjón á 10.800 krónur árliga, fært tú 20% í avsláttri av tínum tryggingum, óansæð um tað er 1, 2, 3, 4 ella fleiri tryggingar tú hevur hjá Tryggingarfelagnum Føroyum. Samanlagt kann hetta geva heilt upp til 32% í avsláttri.
Dømi um avsláttur
Niðanfyri eru nøkur tilvildarlig dømi um, hvat ein miðal avsláttur verður árliga.
-
Dømi: 3% í avsláttri
GG: Prísirnir eru vegleiðandi og kunnu vera ymiskir frá einum viðskiftafólki til annað.
-
Dømi: 8% í avsláttri
GG: Prísirnir eru vegleiðandi og kunnu vera ymiskir frá einum viðskiftafólki til annað
-
Dømi: 12% í avsláttri
GG: Prísirnir eru vegleiðandi og kunnu vera ymiskir frá einum viðskiftafólki til annað.
-
Dømi: 15% í avsláttri
GG: Prísirnir eru vegleiðandi og kunnu vera ymiskir frá einum viðskiftafólki til annað.
-
Dømi: 32% í avsláttri
GG: Prísirnir eru vegleiðandi og kunnu vera ymiskir frá einum viðskiftafólki til annað.
-
Skal eg gera nakað fyri at fáa avslátturin?
Hevur tú tryggingar hjá okkum nýtist tær einki at gera. Avslátturin fært tú næstu fer tryggingin verður endurnýggja, og framgongur hetta á uppkravinum.
Hevur tú tínar tryggingar aðrastaðni, ert tú sjálvandi vælkomin at seta teg í samband við okkum, og hoyra hvussu eisini tú kanst fáa avsláttur.
-
Hvørjar tryggingar geva rætt til avláttur í skipanini?
Fýra sløg av privatum skaðatryggingum telja við, tá ið umræður at fáa 15% avsláttur av inngjaldinum til Tryggingarfelagið Føroyar. Talan er um bil-, innbúgvs-, sethúsa- og vanlukkutryggingar.
-
Hvussu ofta telja tryggingarnar við í skipanini?
Bil- og sethúsatryggingar kunnu telja við fleiri ferðir, um tú hevur fleiri tílíkar tryggingar, meðan innbúgvs- og vanlukkutrygging bert telur við eina ferð hvør. Avslátturin verður tó latin av samlaða inngjaldinum til allar privatar skaðatryggingar hjá Tryggingarfelagum Føroyum.
-
Hvussu komi eg upp til 32%?
Ert tú harumframt "Ú-kundi", fært tú 20% avsláttur oman á tey fyrstu 15%, um tú lýkur ásettu krøvini. Ein "Ú-kundi" rindar í minsta lagi 10.800 kr. í árligum inngjaldi til Betri pensjón. Av tí, at talan er um 20% av eini upphædd, har 15% longu eru tikin av frammanundan, verður endaligi avslátturin í mesta lagi 32%.
-
Nær og hvussu fái eg avslátturin?
Avsláttarskipanin kom í gildi 1. mai 2010. Avslátturin, har tú kanst fáa upp til 15% frá Tryggingarfelagnum Føroyum, verður drigin frá tínum tryggingargjøldum, meðan "Ú-kundar" framvegis fáa ú-gjald hvønn januar mánað
-
Fái eg bert "Ú-kunda" avsláttur á 20% um eg havi 5 ella fleiri tryggingar hjá Tryggingarfelagnum Føroyum?
Nei. Um tú ert kundi hjá Betri pensjón, og annars lýkur treytirnar fyri at fáa Ú-kunda avsláttur á 20%, so fært tú avsláttur av øllum tínum privatu tryggingum hjá Tryggingarfelagnum Føroyum. Tað merkir, at tú fært Ú-kunda avsláttur á 20%, sjálvt um tú bert hevur 1 trygging hjá Tryggingarfelagnum Føroyum.


text:
Tvøroyrar Bóltfelag
Tvøroyrar Bóltfelag ella TB er eitt fótbóltsfelag av Tvøroyri sum varð stovnað 13. mai 1892. TB er elsta bóltfelag í Føroyum. Umframt at TB er eitt fótbóltsfelag er tað eisini eitt flogbóltsfelag. TB fótbóltur og TB flogbóltur hava tó hvør sína nevnd.[1] [2] Onnur ítróttarfeløg á Tvøroyri og økinum kring Trongisvágsfjørð eru Tvøroyrar Borðtennisfelag (TBF), Froðbiar Sóknar Róðrarfelag og Susvim (Susvim er fyri alla oynna).
Innihaldsyvirlit
TB fótbóltur[rætta | rætta wikitekst]
Í 2012 spælir TB aftur í bestu fótbóltsdeildini. TB gjørdist nummar tvey í 1. deild í 2011, FC Suðuroy gjørdist nummar eitt. Tað var sera stórur spenningur um 2. plássið millum TB og AB, men TB vann tann dystin. Bæði liðini endaðu við sama stigatali, sum var 61 stig og við sama málmuni sum var 55, tó hevði TB 81 vunnin mál og 26 tapt mál, meðan AB hevði 80 vunnin og 25 tapt mál. Tað at TB hevði skorað eitt mál meira enn AB, gjørdi at TB flutti upp í bestu deildina og AB bleiv verandi í 1. deild. Í 2010 gjørdist TB nummar 3 í 1. deild. TB hevur vunnið FM heitið 7 ferðir, tað var árini 1943, 1949, 1951, 1976, 1977, 1980 og 1987. TB hevur vunnið Løgmanssteypið (fyrr Ísafjarðarsúlan) 5 ferðir, tað var árini 1956, 1958, 1960, 1961 og 1977.
Fótbóltshópurin hjá besta liðnum[rætta | rætta wikitekst]
Dagført 7. juli 2016
Viðmerking: Fløgg vísa til landslið, sambært reglunum hjá FIFA. Leikarar kunnu hava meira enn ein ikki-FIFA tjóðskap.
Gamli vøllurin á Sevmýri og nýggi vøllurin við Stórá[rætta | rætta wikitekst]
Síða TB varð stovnað og til 16. okt. 2010 hevur TB spælt fótbólt á vøllinum á Sevmýri. Vøllurin var blivin skeivur og leyk ikki altjóða krøv. Hann bleiv ikki góðkendur til at spæla fótbólt í vaksnamanna deildum í 2011. Hin 16. oktober 2010 varð seinasti dystur leiktur á Sevmýri, TB, sum tá spældi í 1. deild, spældi ímóti NSÍ og vann dystin 5-2. Í apríl Í 2011 var heimavøllurin hjá TB Á Skørinum í Hvalba. [3] Nýggjur fótbóltsvøllur er gjørdur inni í Trongisvági beint eystanfyri høllina í Trongisvági.[4] Arbeiðið við at gera vøllin í Trongisvági byrjaði í 2011 og væntaðist liðugt áðrenn kappingin byrjaði um mánaðarskiftið mars/apríl 2012 ella í seinasta lagi tá TB fyllir 120 ár 13. mai 2012. Vøllurin bleiv tó ikki klárur til fyrsta landskappingardystin, og teir fyrstu heimadystirnir hjá TB blivu tí spældir á Eiðinum í Vági. Til dystin móti B36 var sjálvur vøllurin liðugur,[5] men hann bleiv ikki góðkendur, m.a. tí at har manglaðu 300 sitipláss, sum er eitt krav til øll feløgini, sum hava lið í bestu fótbóltsdeildini hjá monnum, TB mátti sostatt spæla dystin móti B36 í Vági. Flaggdagin 2012 var arbeiði við at seta 300 setur við at vera liðugt og 27. apríl varð vøllurin so góðkendur til fótbóltdystir í bestu mansdeildini. Fyrsti landskappingardystur í Effodeildini var dysturin millum TB og ÍF, sum varð leiktur sunnudagin 29. apríl 2012.[6] TB vann henda fyrsta dystin 1-0.
Venjarar hjá TB[rætta | rætta wikitekst]
- Benadikt Valdisson (1984)
- Egill SteinÞórsson (1986–1987)
- Svend Petersen (1988)
- Per Henning Jensen (1990)
- Finn Røntved (1991–1992)
- Dánjal Hovgaard (1993)
- Jacek Burkhardt (1994)
- Frank Skytte (1995)
- Sigvald Steinkross (1995)
- Rolf Christensen (1996)
- Zoran Pavlovic (1998)
- Egill Steinþórsson (1998)
- Håkon Winther (2001)
- Milan Cimburovic (2001)
- Zoran Mancic (2002)
- Lynge Nielsen (2002)
- Jón Johannesen (2002)
- Jón Johannesen (2004)
- Milan Milanović (2005)
- Oddbjørn Joensen (2006)
- Jan Nielsen (2007)
- Milan Cimburovic (2007)
- Krzysztof Popczynski (2007–2008)
- Jón Johannesen (2008)
- Pól F. Joensen (2009)
- Jón Johannesen (2010–2011)
- Milan Kuljić (2012)
- Hans Fróði Hansen (des. 2012 - juli 2013)
- Bill Mcleod Jacobsen (fyribilssettur 23. juli 2013 - 13. aug. 2013)
- Páll Guðlaugsson (frá 14. aug. 2013 - okt. 2015)
- Robert F. Roelofsen (okt. 2015 - 1. juni 2016)
- Sigfríður Clementsen (frá 6. juni 2016 -)
Keldur[rætta | rætta wikitekst]
- ↑ TBFlogbóltur.com
- ↑ TB.fo
- ↑ Sudurras.info
- ↑ Portal.fo
- ↑ TB.fo, Hvar vitja føroyameistararnar
- ↑ Sudurras.info, TB-ÍF við Stórá
Slóðir[rætta | rætta wikitekst]
B36 | TB | HB | ÍF | KÍ | NSÍ | Víkingur | Skála | AB | B68 |
EB/Streymur | 07 Vestur | B71 | FC Suðuroy | Víkingur II KÍ II | B36 II | Hoyvík/Giza | NSÍ II | AB II |
B68 II | MB | HB II | TB II | ÍF II | KÍ III | Skála II | Royn | EB/Streymur II |


text:
Leyva
Leyva, (eldri bíbliumál: ljón, talumál: løva) (frøðiheiti - Panthera leo) er eitt stórt rándýr av kattarætt.
Best kenda leyvan í dag er Afrikanska leyvan
Afrikanskar kvennleyvur halda til í føstum samløgum og ansa ungunum hjá hvør aðrari. Ungarnir berjast í spølni, og soleiðis venja teir seg at veiða sjálvir. Leyvur taka nógv ymisk súgdjór á grasfløtunum, tær leggja til dømis eftir ungum fílum, gnýum og giraffum. Tær halda seg í bólkum, einar 5-40 saman. Har eru nakrar fáar kallleyvur og nógvar vaksnar kvennleyvur við ungum sínum.
Leyva er einasti stórkøtturin, ið heldur saman í flokkum ella ættarbólkum, upp í einar 40 í hvørjum. Flokkurin ræður á einum 100 km2 stórum øki ella størri, alt eftir, hvussu veiðimøguleikarnir eru. Stóra kallleyvan verjir búøkið og kvennleyvurnar. Leyvur halda mest til á grasfløtum, og tað eru serliga kvennleyvurnar, ið veiða.
Leyva tekur oftast stór dýr, t.d. antilopu og sebru. Ein giraffur er nóg mikið at metta stóran leyvuflókk. Ein leyva kann skræða í seg 23 kg av kjøti í einum - tað sama sum 350 pylsur! Leyvur og aðrir stórkøttir hava sterkan, stuttan skølt av bíta fast. Tey taka við stóru, hárhvøssu tøkutonnunum. Teir stóru jakslarnir bíta væl á bróski og vøddum.
Kallleyvan er tann sterkasta í flokkinum. Hon verður 2,5 metrar long og hægri enn metur upp á háryggin. Kallleyvan hevur stórt ývið framvaks.
Upp til 12 ymisk undirsløg av leyvu (ljóni) eru eyðmerkt, m.o. Asiatisk leyva, Berbaraleyva og Kappleyva.


text:
Mezzoforte
Mezzoforte betri enn nakrantíð
Føroyskir fjepparar hjá Mezzoforte kunnu gott gleða seg – í sambandi við Tórshavnar Jazzfestival 14. – 16. oktober koma íslendsku jazzfunk-fusións-vetaranarnir nevniliga at seta futt í føroyingar.
15. oktober spæla teir í Høllini í Norðurlandahúsinum.
Mezzoforte varð stovnað í 1977 – fyri 34 árum síðani og kendasta lagið hjá teimum er “Garden Party” frá 1983. Orkestrið hevur verið virkið øll árini og í fjør kom teirra seinasta studio-album “Volcanic”.
Albumið varð fagnað av LiveMusicGuide.com, sum m. a. skrivaði:
“Mezzoforte fær fjeppararnar at kenna seg nøgdar og vilja hava meir”, og “teir eru minst líka góðir, sum teir nakrantíð hava verið, um ikki betri”.
Leygardagin, 15. oktober: Mezzoforte, kl. 19.30
Sí meira: www.nlh.fo


text:
Halda Jehova vitni seg burtur frá fyrrverandi limum?
Vit halda okkum ikki burtur frá teimum, ið eru blivin doypt sum Jehova vitni, men sum ikki longur ganga hús úr húsi og kanska enntá eru givin at koma á møti hjá okkum. Tvørturímóti hjálpa vit teimum og royna at kveikja teirra áhuga fyri andaligum málum.
Tá ið onkur syndar álvarsliga, nýtist tað ikki at hava við sær, at viðkomandi verður útihýstur. Men um eitt doypt Jehova vitni heldur fram at bróta siðareglurnar í Bíbliuni og ikki angrar, verður viðkomandi útihýstur, og tá halda vit okkum burtur frá honum. Bíblian sigur greitt: „
Koyrið hin ónda út frá tykkum sjálvum.“ – 1 Korintbræv 5:13.
Hvat hendir, um ein maður verður útihýstur, men konan og børnini framvegis eru Jehova vitni? Tey andaligu bondini, hann hevði við familjuna, broytast, men familjubondini eru tey somu. Hjúnabandið og familjulívið halda fram sum áður.
Tey, sum eru útihýst, kunnu koma á okkara møti. Tey kunnu eisini fáa andaliga hjálp frá teimum elstu í samkomuni. Málið er at hjálpa hvørjum einstøkum at blíva eitt Jehova vitni aftur. Tey, sum eru útihýst, men eru givin við sínum skeiva atburði og vísa, at tey fegin vilja liva eftir Bíbliuni, eru altíð vælkomin at gerast limir í samkomuni aftur.


text:
Eysturoy
Eysturoy, ið er 286 km² stór, er næststørsta oyggj í Føroyum. Her búgva umleið 10.000 fólk. Við sínum góðu busssambondum bæði í oynni og til hinar partarnar av landinum, kann við røttum sigast, at oyggin er ein miðdepil í Føroyum. Oyggin bjóðar teimum vitjandi eina ørgrynnu av upplivingum, sum røkka frá undurvøkrum landslagi, hugnaligum bygdum, søguligum støðum til framkomnar, nýmótans bygdir og býir. Syðst á oynni er landslagið eftir føroyskum viðurskiftum reiðiliga slætt og lætt at ferðast í til gongu. Norðantil er Eysturoyggin brattari við høgum fjøllum; trý av teimum eru yvir 800 metrar høg, tey eru Slættaratindur, sum er 882 metrar høgt og sostatt hægsta fjall í Føroyum, Gráfelli og Svartbakstindur.
Gisting er møgulig í flest øllum bygdum í Eysturoy. Gistingartilboðini røkka frá hotellum til skótadeplar, tjalding og ból og bita. Tjaldingarpláss og pláss til búvognar eru eisini í oynni, og harafturat finnast matstøð og kaffistovur um alla oynna. Í flestu bygdunum eru nýggj upplýsingarskeltir sett upp.
Bygdir[rætta | rætta wikitekst]
Eiði, Elduvík, Fuglafjørður, Funningsfjørður, Funningur, Gjógv, Glyvrar, Gøtugjógv, Hellurnar, Innan Glyvur, Kolbanargjógv, Lambareiði, Lambi, Leirvík, Ljósá, Morskranes, Nes, Norðragøta, Norðskáli, Oyndarfjørður, Oyrarbakki, Oyri, Rituvík, Runavík, Saltangará, Saltnes, Selatrað, Skálafjørður, Skáli, Skipanes, Strendur, Svínáir, Syðrugøta, Søldarfjørður, Toftir, Undir Gøtueiði, Æðuvík.


text:
Orð og lag: Albert Edward Brumley
Týtt: Flóvin Tyril
Upprunaheiti: If we never meet again
1. Skjótt vit endan á lívsvegnum náa,
og vit síggjast kanska aldri meir her,
til vit hittast í dýrdini heima,
í tí sælu og himmalsku verð.
Niðurlag: Skulu ei vit hittast aftur hesumegin,
sum vit stríðast gjøgnum heimin hvør sær,
hinumegin vit so aftur skulu hittast,
við ta glitrandi lívsánna har,
har sum yndisrósur ævigt blóma,
og har aldri aftur slítast bond.
Skulu ei vit síggjast aftur hesumegin,
hittast vit á tí himmalsku strond.
2. Vit so mangan við sorg mugu skiljast,
tó vit lívgast, tá ið troystin er góð,
men í Himli vit ei skulu syrgja,
og vit hittast har einaferð fró.
3. Og við ánna vit skjótt skulu hittast,
har ei stormskýggj loftið dimma sum her –
og í Himlinum gleðin er ævig,
har, sum dýrdleikin av øllum ber.


text:
Suðurkalifornia
Suðurkalifornia (Southern California á enskum) er eitt landafrøðilig øki í Kalifornia í USA. Suðurkalifornia fevnir um San Bernardino County, Los Angeles County, Ventura County, San Diego County, Riverside County, Orange County og Imperial County. Los Angeles er næststørsti býur í USA og liggur í Suðurkalifornia. Aðrir stórir býir eru San Diego, Long Beach, Bakersfield og Anaheim. Veðurlagið er turt og heitt, og landslagið berligt, helst fyri eystan, men fram við Kyrrahavi er lendið fruktabetri. Fleiri milliónir ferðafólk koma til Suðurkalifornia á hvørjum ári at njóta góða veðrið.
Tann spanskttalandi parturin av íbúgvum er í stórum vøkstri bæði í nøgd og búskapi. Næstan helvtin (44,9 % í 2010) av fókinum í Suðurkalifornia er ættað úr Meksiko [1]. Tá ið Meksiko tók loysing frá Spania í 1821, var Kalifornia partur av Meksiko. Í 1846 bað Kalifornia um at verða limað inn í USA. Tað varð atvold til kríggj ímillum Meksiko og USA í 1846-1848. Kalifornia bleiv alment lutstatur í USA 9. september í 1850.
Myndasavn[rætta | rætta wikitekst]
-
Náttarmynd av Los Angeles.
-
Surfing er sera væl dámd í Kalifornia.
-
-
Potato Harbor á oynni Santa Cruz Island.


text:
George Washington
George Washington (f. 22. februar 1732 í Virginia - d. 14. desember 1799 í Virginia) var fyrsti forseti hjá USA, 1789-1797. Hann var eisini amerikanskur herovasti í amerikanska frælsisstríðnum.
George Washington varð føddur í Virginia og var langabbasonur ein enskan niðursetumann í USA. Fyrst gjørdist hann landmátari, men hann las eisini herstjórnarfrøði. Í 1750-árunum var hann í hjálandaherinum. Hann umboðaði Virginia fyrstu tingseturnar tíðliga í amerikanska frælsisbardaganum og gjørdist hægstráðandi fyri amerikanska herinum. Washington var eisini valdur fyrsti forseti í USA í 1789 og sat í tvey fýraáraskeið. Seinastu árini var hart stríð ímillum føderalistarnar (samveldismenninar), sum tóku undir við einum sterkum samveldisstýri, og republikanarnar, sum løgdu mest dent á rættindini hjá einstaka borgaranum og samveldisríkjunum.


text:
Eivør Pálsdóttir
Eivør Pálsdóttir (fødd 21. juli 1983 í Syðrugøtu) er ein føroysk songkvinna. Hon var ársins føroyingur 2004. Hon vann "Ársins Songrødd" og saman við Clickhaze vann hon Prix Føroyar. Eitt skifti búði hon í Íslandi, har hon fekk plátusáttmála við 12 Tónar í Íslandi. Hon er ein tann kendasta av føroyskum tónleikarum og framførir ymsa staðni í Evropa. Hon hevur ofta fingið sera góð viðmæli. Hennara fyrsta fløga saman við plátufelagnum 12 Tónum í Íslandi nevnist "Krákan" og kom út í 2003. Eitt tað kendasta lagið er ivaleyst "Nú brennur tú í mær". Fyrsta fløgan hjá Eivør kom út í 2000. 18. februar 2010 skrivaði Eivør sáttmála vid Copenhagen Records. Eivør hevur fleiri ferðir vunnið føroysku tónleikaheiðurslønina Planet Awards. Í 2012 vann hon 3 Planet Awards: ársins songkvinna, ársins einstaklingur og fløga hennara Room varð kosin ársins útgáva.[1] Í 2012 varð Eivør tilnevnd til Tónleikavirðisløn norðurlandaráðsins[2]
Innihaldsyvirlit
Útgávur[rætta | rætta wikitekst]
- 2000 - Eivør Pálsdóttir (fløga) (Eivør Pálsdóttir voc, Mikael Blak b, Búi E. Dam git, Brandur Jacobsen dr, perc)
- 2002 - EP (cd) (saman við Clickhaze)
- 2002 - Yggdrasil (saman við Yggdrasil)
- 2003 - Krákan (solo)
- 2004 - Yggdrasil live in Rudolstadt (saman við Yggdrasil)
- 2004 - eivør (saman við Bill Bourne)
- 2005 - Trøllabundin (saman við DR Bigband frá Danmarks Radio).
- 2007 - Mannabarn / Human Child
- 2009 - Eivör Live
- 2010 - Undo your mind EP
- 2010 - Larva
- 2012 - Room
- 2015 - Bridges
- 2015 - Slør
Umframt[rætta | rætta wikitekst]
- 1999 - Prix '99 v/ Clickhaze. skering 4.
- 2000 - Kenna tit Rasmus skering 4.
- 2000 - Vælskapt brek skering 11.
- 2000 - Barnabíblia - sangir og telduspøl skering 9.
- 2001 - Prix Føroyar 2001 v/ Clickhaze. skeringar 1 & 10.
- 2002 - Eg siti so eina skering 3.
- 2002 - Livandi tónleikur v/ Clickhaze. skering 7.
- 2002 - Lossingarmenn.
- 2002 - Ung um aldamótið II CD1/skering 8.
- 2004 - Mura skering 11.
Heiður[rætta | rætta wikitekst]
- 2004 Ársins føroingur
- Planet Awards 2009 - Ársins songkvinna.
- 2006 - Ársins dandki Folk Vokalistur
- Planet Awards 2012 - Ársins songkvinna
- Planet Awards 2012 - Ársins einstaklingur
- Planet Awards 2012 - Ársins útgáva Room
- 2013 Tilnevnd til Tónleikavirðisløn norðurlandaráðsins[3]
- 2013 - Virðisløn frá DJBFA (Danske Jazz, Beat og Folkemusik Autorer), fekk 25.000 kr. og eina lítla standmynd (statuettu)[4]
- 2014 - Vann FMA virðisløn í opna bólkinum - Ársins lag, fyri sangin Lurta nú
- 2014 - Vann FMA virðisløn í opna bólkinum - Ársins fløga, fyri Lítla Skrímsl
- 2015 - Vann FMA virðisløn fyri Ársins sjónbandalag fyri Rain, ið Eivør syngur. Heiðrik á Heygum hevur leikstjórnað.
Keldur[rætta | rætta wikitekst]
- ↑ Planet.fo Eivør er eisini ársins einstaklingur
- ↑ Aktuelt.fo Eivør instillað til Tónleikavirðisløn Norðurlandarásins
- ↑ Aktuelt.fo Eivør instillað til Tónleikavirðisløn Norðurlandarásins
- ↑ In.fo, Eivør fingið DJBFA heiðursløn
Slóðir úteftir[rætta | rætta wikitekst]
- Eivor.com - Heimasíða hjá Eivør
- MySpace
- LyricWiki (tekstir)


text:
Listen to Bolero on your phone!
More information
Bolero er ein sending við klassiskum tónleiki. Innihaldsliga fevnir sendingin vítt - frá renessansu og barokk fram at okkara døgum. Tónleikurin í teimum einstøku sendingunum hevur ofta ein felagsnevnara. Hesin kann til dømis vera tónleikur úr einum ávísum landi, úr einum tónlistarsøguligum tíðarskeiði ella tónleikur eftir okkurt ávíst tónaskald. Nógvur klassiskur tónleikur hevur íblástur úr fólkatónleiki. Heitið á sendingini stavar haðani. Bolero er ein spanskur dansur, sum kom fram um ár 1780. Ludwig van Beethoven (1770-1827) var ein tann fyrsti, ið nýtti Bolero í listtónleiki. Eyðkennislagið til sendingina er Bolero satsurin úr Carmen-svituni eftir russiska tónaskaldið Rodion Shedrin (f. 1932). Vertur er Jóhannes Andreasen.


text:
Mynd: Randi Ward
Steinbjørn B. Jacobsen
f. 30.09.1937 – d. 12.04.2012
Steinbjørn B. Jacobsen, ein av okkara fremstu nútíðarskøldum, er farin. Steinbjørn kom sum eitt frískt lot inn í føroyska yrkjaraheimin við sínum stuttu, konkretu yrkingum. Nógv varð tosað um hetta yrkingaslagið, og nógv mettu hetta ikki sum yrkingar. Hvør kennir ikki hesa:
lotið
tolið
síl
smíl
á
á
Fyrst í 60 árunum, tá ið Steinbjørn kom heim til Føroya eftir at hava tikið seminarprógv sum fólkaskúlalærari, fingu føroyingar at síggja á føroyskum máli nýtt yrkingaslag og sjónleik, sum tók upp samtíarviðuskifti.
Steinbjørn royndist væl í teimum flestu tekstasløgunum og var ein skaldsligur oddviti. Hann skrivaði bæði skaldsøgur, filmsleikrit, hugleiðingar, sjónleikir, yrkingar og barnabøkur. Nú herfyri varð tosað um, at ein søga í barnaútvarpinum hevði ein heldur harðan málburð, sum ikki fall í góða jørð hjá summum, sum ikki heilt hava skilt, hvat veruligur skaldskapur hevur týða. Meg minnist einaferð, tá ið Steinbjørn úti á Háskúlanum legði fram eina av skaldsøgum sínum. Tá greiddi hann frá, at mamman hevði ringt til sín, og hon var ikki blíð. “Steinbjørn, góði,” hevði hon sagt. “Behøvist tú at banna í bókunum?” hevði hon spurt hann. Steinbjørn svaraði: “Momma, góða. Tá ið ein maður hevur fingið fingrarnar í spæli umborð á einum skipi, mitt úti á víðum havi, tá rópar hann ikki: “Jesus, vælsigni teg, sløkk spælið.” Hann rópar: “For, helvitið sløkk hatta spælið!” Steinbjørn vildi hava, at skaldskapurin hjá sær skuldi fortelja eina góða og veruliga søgu og verða inniligur – eins og Steinbjørn sjálvur.
Møtti tú Steinbjørn, so prátaði hann óført. Hann hevði altíð tíð til eitt gott prát, har hann tosaði um familju, skaldskap, og tíðina, hann starvaðist sum lærari í Húsavík og í Kommunuskúlanum. Steinbjørn var altíð líka glaður (men ongantíð líkaglaður) og fróður at hitta. Tá ið hann starvaðist sum lærari í Kommunuskúlanum, gekk hann altíð til arbeiðis. Var illveður, regn, kavi ella stormur, so gramdi hann seg ikki. Oysti niður, plagdi hann at siga, at hann ikki var vátur. Hetta segði hann ikki, tí at hann var tvørur. Hetta segði hann, tí at hann vildi ikki siga nakað ilt um Føroyar. Steinbjørn elskaði sítt land og tað fólk, ið her býr. Hvar hann fór, vardi hann sínar landsmenn.
Steinbjørn hevur havt nógv at siga fyri ungar yrkjarar, ið vildu royna seg. Hann plagdi at ummæla debutantar, men ongantíð hevðist hann at. Hann ummælti uppbyggjandi, soleiðis, at hetta unga skaldið kendi seg væl, og fekk áræði at yrkja víðari.
Einaferð, eg fyri tíggju árum síðani var og vitjaði Steinbjørn, fekk eg heildarsavnið Tinna og Tám (1997). Tá skrivaði hann í bókina:
Góði Oddfríður
Blíðan og harðan byr.
Tað grør um gangandi fót og svøltin verður sitandi kráka.
Bestu heilsanir
Steinbjørn
Steinbjørn visti, at lívið ikki bara hevði blíðan byr við sær. Hann visti kanska betur enn flest, at lívið eisini var hart.
Føroyski skaldaheimurin hevur mist eina týðandi rødd, men eftir stendur skaldskapurin og í skaldskapinum hoyrist røddin í hvørjum orði.
Eg fari at enda hesi fátæku orðini við ríku orðunum eftir Steinbjørn sjálvan. Yrkingin er úr yrkingasavninum Lív (1981):
Aftur og aftur
skal sólin rísa
Eitt ótal av eygum
Skulu møta henni
Men tvey eygu vanta
Tvey eygu
sær hon ikki
Friður veri við minninum um Steinbjørn B. Jacobsen (1937-2012)
Mynd: Randi Ward
Eftir Steinbjørn er henda bulmikla skaldaskráin:
Bøkur:
Við tær bøkurnar, hann sjálvur hevur givið út, er støddin á útgávuni nevnd.
Heimkoma, yrkingar 1966, 700 eintøk.
Fræ, yrkingar 1968, 500 eintøk.
Hønan og hanin, barnabók 1970, 2. útgáva 1976 samstundis á norskum, 3. Útgáva 1987, tilsamans 5000 eintøk.
Hin snjóhvíti kettlingurin, barnabók 1971, stóð á svenskum í Kammeratposten 1974, 2. útgáva 1987, tilsamans 5000 eintøk.
Mæið, barnabók 1972, 2. útgáva 1976 samstundis á norskum, 3. útgáva 1987, tilsamans 6000 eintøk.
Krákuungarnir, barnabók 1972, 4000 eintøk.
Kjøkr, yrkingar, 500 eintøk.
Lív og hundurin, barnabók 1974.
Á veg millum bygda, stuttsøgusavn 1975, 1000 eintøk.
Gráisteinur, barnabók 1975, 3000 eintøk.
Ivaliva og aðrir leikir, Ivaliva og einaktaran Fløskurnar leiktir í 1969, útgivnir 1975, 700 eintøk.
Skipið, sjónleikur, leiktur í 1975, týddur til íslendskt og leiktur í Þjóðleikhúsinum 1977, kom út í bók 1982.
Hin reyða ryssan, barnabók 1979, í norskari týðing 1980.
Maria og rossið, barnabók (framhald) 1980, í norskari týðing 1982.
Tægr, yrkingar 1980.
Lív og dýrini, barnabók 1981.
Lív, yrkingar, ognað øllum ið missa, 1981, 1000 eintøk.
Mia og Eyð, barnabók 1981.
Tey bæði í húsinum, sjónleikur 1982, 1000 eintøk, leiktur sama ár.
Brá úr USA, ferðafrásøgn 1982.
Dia og Mia, lesibók 1982.
Reyða, barnabók 1983 (endin á ryssubókunum), á norskum 1985.
Læraramyndir, yrkingar 1984.
Hall, skaldsøga 1984, 1300 eintøk, 2. útgáva 1985, 500 eintøk.
Sí og Sú, barnabók 1985.
Trý leikrit, 1985, 500 eintøk.
Uni og Una, barnabók 1987.
Sí og Sú síggja, barnabók 1987.
Tungl, yrkingar 1987.
Vár og mánin, barnabók 1989, samprent við norskari og svenskari útgávu.
Kasta, skaldsøga 1991, 1200 eintøk.
Lítli Páll í Nólsoy, barnabók 1992.
Tvey systkin, barnabók 1993.
Eftir nátungum, barnabók 1993.
Bárður Jákupsson, listabók 1994.
Húsið o.a. stutt, sjónleikir 1997.
Tinna og Tám, heildaryrkingarsavn 1997.
Jólabørn, 24 barnasøgur, útvarpskalendarin 1999.
Nólsoyar Páll, sjónleikur 2000.
Eg eigi, barnabók 2001.
Karr, yrkingar 2001.
Grund 1, minnisbrot 2004.
Grund 2, minnisbrot 2005.
Soleiðis er, útvarpsleikur 2006.
Grund 3, minnisbrot 2011.
Soleiðis er, útvarpsleikur. Hvørki leiktur ella útkomin.
Den gode vilje, sjónvarpsleikur á donskum, saman við Gunnari Hoydal, 1976.
Náttúran og børnini, barnafilmshandrit, 1977.
Her eru vit, barnasangir á ljóðbandi, 1984.
Flytifuglur, savn við útlendskum yrkingum, saman við Heðini M. Klein, 1972.
Sjón og seiggj, heiðursrit til Erlend Patursson, saman við Heðini M. Klein, 1983.
Ung orð 1, 1984 og Ung orð 2, 1985, søvn, saman við Árna Dahl og Ásu Magnussen.
Hon kysti hann, savn við føroyskum ástaryrkingum, 1985.
Floygd orð 1 og Floygd orð 2, 1988, savn, saman við Árna Dahl, Ásu Magnussen og Páll Sivertsen.
Heiðurslønir
1976 Barnabókaheiðursløn Tórshavnar býráðs
1981 Bókmentavirðisløn M.A. Jacobsens fyri Fagurbókmentir
1985 Barnabókaheiðursløn Tórshavnar býráðs


text:
Løgtingsins Umboðsmaður
09-06-2016 | Álit viðvíkjandi klagu um manglandi rættartrygd hjá nýføddum barni
Umboðsmaðurin hevur viðgjørt eina klagu um viðgerðina hjá eini barnaverndartænastu av einum máli, har ein kvinna, sum var við barn, hevði gjørt avtalu ...
07-06-2016 | Álit viðv. klagu um, at løgmaður ikki vildi gera samrøðu til sjónvarpssending
Umboðsmaðurin hevur viðgjørt eina klagu um, at táverandi løgmaður sýtti fyri at gera samrøðu við ein navngivnan journalist í Kringvarpi Føroya til ein ...
25-05-2016 | Álit viðvíkjandi klagu um uppsøgn av skúlaleiðaranum í Hvalvíkar skúla
Umboðsmaðurin hevur viðgjørt eina klagu um uppsøgn av skúlaleiðaranum í Hvalvíkar skúla.
Mentamálaráðið segði skúlaleiðaran úr starvi við teirri gr ...
24-05-2016 | Klaga um vantandi svar frá Eysturkommunu upp á umsókn um tjaldingarøki ísv. G-festivalinum 2013
Umboðsmaðurin hevur viðgjørt eina klagu um, at Eysturkommuna ikki gav klagaranum endaligt svar upp á eina umsókn um tjaldingarøki í samband við G! Fes ...
21-04-2016 | Álit viðv. klagu um viðgerð av innlitsumbøn í eitt byggimál hjá Tórshavnar kommunu
Umboðsmaðurin hevur viðgjørt eina klagu frá Kringvarpi Føroya um viðgerðina hjá Tórshavnar kommunu av umsókn um innlit í málið um uppihaldstrappuna í ...
18-04-2016 | Klaga um at Fíggjarmálaráðið sendi Taks eina innlitsáheitan til viðgerðar
Umboðsmaðurin hevur viðgjørt eina klagu um, at Fíggjarmálaráðið sendi eina áheitan um innlit í skriv frá Fíggjarligum Støðufesti víðari til Taks at vi ...
25-02-2016 | Álit viðv. klagum um starvssetanir í Suðuroyar musikkskúla
Umboðsmaðurin hevur viðgjørt tvær klagur um starvssetanir í Musikkskúlanum í Suðuroy. Klagað var um, at lærari og leiðari fyri Musikkskúlan vóru setti ...
22-02-2016 | Álit viðv. klagu um, at Vinnumálaráðið partvíst sýtti fyri innliti í frágreiðing frá grannskoðara
Umboðsmaðurin hevur viðgjørt eina klagu um, at Vinnumálaráðið bert gav Kringvarpinum partvíst innlit í eina frágreiðing um fíggjarviðurskifti í A. Umb ...
12-01-2016 | Álit viðv. klagu um vantandi frítøku fyri kringvarpsgjald
Umboðsmaðurin hevur viðgjørt eina klagu frá einum arbeiðsplássi um vantandi frítøku fyri at rinda kringvarpsgjald. Arbeiðsplássið hevði hvørki sjónva ...
06-01-2016 | Álit viðv. klagu um frádrátt av hjúnafelagaeftirløn í arbeiðsloysisstuðli
Umboðsmaðurin hevur viðgjørt eina klagu um frádrátt av hjúnafelagaeftirløn í arbeiðsloysisstuðli. Umboðsmaðurin vísti á, at slíkur frádráttur ikki var ...


text:
Lestrarvegleiðing
Í miðfyrisitingini er gongd sett á arbeiðið við skipaðari vegleiðing á Setrinum. Tey, ið mynda
Vegleiðaratoymið á Setursskrivstovuni eru:
- Holger Arnbjerg, Altjóða Skrivstovan, ið tekur sær av vegleiðing og kunning út í heim
Vegleiðaratoymið í miðfyrisitingini arbeiðir í tøttum samstarvi við vegleiðarar á deildunum.
Hesi eru:
- Námsvísindadeildin, lestrarvegleiðari Paulina Poulsen, nad-lestrarvegl@setur.fo, tlf. 299414
- Sjúkrarøktarfrøðideildin, lestrarvegleiðari Johild Dulavík, johild.dulavík(at)skulin.fo, tlf. 292265
- Føroyamálsdeildin, eingin lestrarvegleiðari í løtuni, studvegl@setur.fo
- Náttúruvísindadeildin, studentavegleiðari Bárður Rasmussen, bardurr(at)setur.fo, tlf. 292579
- Søgu- og samfelagsdeildin studentavegleiðari Bárður Rasmussen, bardurr(at)setur.fo, tlf. 292579
Høvuðsuppgáva studentavegleiðarans er at vegleiða í spurningum, ið hava við lestraviðurskifti at gera. Hesi fevna m.a. um fakliga innihaldið í útbúgvingunum, námsskipan, akademiskt arbeiðslag, hvussu tann einstaki lesandi kann leggja lesturin til rættis, lestrarlív og trivnaðarspurningar. Tey vegleiða t.d. ikki um kærur ella álvarsligar persónligar ella sosialar trupulleikar. Í tílíkum føri verður víst til vegleiðingina í miðfyrisitingini á studvegl(at)setur.fo Er talan um víðari lestur í øðrum londum, verða lesandi biðin um at seta seg í samband við Altjóða Skrivstovuna á Fróðskaparsetrinum ask(at)setur.fo.


text:
Jan Müller
14.12.2016 - 10:21
Ein teirra, sum er fegin um komandi broytingar í føroyska loftferðslulandslagnum, er stjórin í Vága Floghavn, Jákup Sverri Kass. Hansara uppgáva er at tryggja, at føroysk og útlendsk flogfeløg, ið brúka flogvøllin í Vágum, eru nøgd við tær mongu tænastur, sum henda einasta føroyska floghavnin hevur at bjóða. Tað er heldur eingin loyna, at Jákup Sverri leingi hevur havt vónir um vaksandi virksemi á flogvøllinum og helst við útlendskum flogfeløgum eisini. Flogvøllurin og føroyska flogfelagið Atlantic Airways hava leingi verið sum eitt. Hesi hava líkasum hildið lív í hvørjum øðrum. Men sum árini ganga og flogvallarviðurskiftini betrast og talið á ferðafólki, sum koma og fara, bara økist, so heldur flogvallarstjórin eisini tað er gott við at fáa nýtt blóð inn í menningina. Hann er tí fegin um, at landsstýrið hevur gjørt av at ganga umsókn frá tveimum útlendskum flogfeløgum, SAS og Loganair, á møti.
Oljuportalurin hitti Jákup Sverra Kass, tá oljumessa varð í Aberdeen í 2013. Tá umrøddi hann møguleikan at fáa flogfeløg, sum virka har á leiðini, eisini at flúgva uppá Føroyar. Sjálvur eydnaðist honum at fáa fund við stjóran í skotska flogfelagnum, sum gjørdu greitt, at tey høvdu eina Føroyarutu við í framtíðar tilrættaleggingini. Og her varð tað greitt, at nógva oljuvirksemið í økinum, kundi vera ein drívmegi undir slíkari ætlan.
Nú hendi tað so, at Loganair tók avgerð um at søkja um loyvi at flúgva millum Aberdeen og Vágar um summarið. Og nú er so givið grønt ljós frá føroyskari síðu. Málið er longu komið so væl áleiðis, at man nú kann bíleggja ferð til Aberdeen og aftur á bæði loganair.co.uk og á flybe.com. Prísurin er úr 1500 DKK aftur og fram.
Jákup Sverri Kass, sum eisini er spentur um nýggju rutuna hjá SAS, sum verður alt árið, heldur tað tó eisini vera sera forkunnugt við nýggju rutuni til Skotlands.
“Eitt er Aberdeen og Highlands sum ferðamál. Hetta er eitt ferðamál sum søguliga hevur fingið nógvar føroyingar til at flúgva til Skotlands. Harumframt eru nógvir møguleikar at flúgva víðari í Bretlandi og Europa úr Aberdeen. Sum partur av Flybe, letur eitt felag sum Loganair upp fyri nógvum møguleikum at knýta føroyingar tættari at Bretlandi og bretar tættari at Føroyum. Loganair hevur eisini avtalu við m.a. British Airways, og letur hetta upp fyri nógvum møguleikum úr Aberdeen.
Eg vænti ein vøkstur í og við at talan er um eitt felag, sum hevur nógv sambond víðari og kennir sítt heimabeiti. Hetta verður at røkka ferðafólki, sum vit ikki røkka í dag. At Loganair nú eisini fer at marknaðarføra Føroyar verður ein fyrimunur fyri føroyska ferðavinnu - ongin ivi um tað. So ja, eg meti, at tað er pláss fyri tveimum feløgum til Skotlands. Serliga tí at eg ikki meti, at tað fer at taka burturav køkuni, sum er í dag, men fer at gera samlaðu køkuna størri - tí at vit røkka einum tilfeingi, sum vit ikki hava megnað at fáa fatur á fyrr.
Jákup Sverri vísir á tað sambandið, sum fyrr hevur verið millum londini.
“Føroyingar kenna Aberdeen, the Highlands, Hetland og Orkney frá fyrr, tá ið sambond vóru ímillum londini og oyggjasamfeløgini. Føroyskt vinnulív, harundir Føroya Tele, sum hevur arbeiði har um leiðir, hava eisini eftirspurt betur samband til Norðurskotland.
Nógvir føroyingar mynstra úr Aberdeen, og eisini er beinleiðis samband við BMI Regional til Esbjerg har føroyingar mynstra við eitt nú ESVAGT.
Eisini er gott politiskt samband millum Føroyar, Orkney og Hetland. Hesi oyggjalondini hava toppfundir á hægsta stigi, og har hava tey eisini ynskt betur samband millum londini.
Norðurskotland er eitt spennandi ferðamál við einari spírandi mentan, góð golføki, whiskeyframleiðarar og eisini frítíðarøki, sum eitt nú Nairn. Náttúran er vøkur og tað er lætt at ferðast við bili ella tok í økinum. Nevnast kunnu Isle of Sky, Ullapool, Thurso, Wick, Inverness og sjálvandi eisini Aberdeen sjálvt.
Vága Floghavn vónar, at undirtøkan fyri rutuni verður væl móttikin av bæði føroyingum og skotum. Tað er stutt og lætt at ferðast til Aberdeen og eisini víðari út úr Aberdeen.
Skotskir miðlar skriva annars um afturgongd í sambandi við flogferðsluna í Aberdeen. Til tað sigur Jákup Sverri Kass, at her er serliga talan um businesstrafikk, sum er tætt knýttur at oljuvinnuni. Rutan hjá Loganair, sum byrjar 26. maj 2017 er ein summarruta, sum serliga leggur seg eftir vanligum ferðafólkum. Og av tí at fleiri summarrutur eru komnar til og frá Aberdeen seinastu árini, so eru góðir møguleikar hjá bæði føroyingum og útlendingum at brúka Aberdeen sum millumstað.
Nógvir føroyingar mynstra við fiski- og fraktskipum úr Aberdeen og er afturmeldingin frá hesum útisiglarum sera jalig. Tað er í dag sera tíðarkrevjandi at koma til og frá Aberdeen.
Loganair hevur ætlan um at flúgva ímillum Aberdeen og Føroyar tvær ferðir um vikuna frá 26. maj til 3. septembur 2017. Tey ætla at flúgva fríggjadagar og sunnudagar. Flogfarið, sum tey ætla at brúka er eitt SAAB 2000, sum tekur 50 fólk. Fríggjadag er fráferðin úr Aberdeen kl. 9.55 og fráferðin úr Vágum kl. 12.20.
Sunnudag er fráferðin úr Aberdeen kl. 12.20 og fráferðin úr Vágum kl. 15.40 Nýggja sambandið er lagt soleiðis, at tað eru flogfør, sum flúgva beinleiðis víðari til Birmingham, Manchester, Kirkwall (Orkney) og Sumburg (Shetland). Harumframt hevur Loganair eina avtalu við British Airways beinleiðis til eitt nú London.


text:
Mars (gongustjørna)
Mars er gongustjørna næst jørðini. Mars er turr og lítil gongustjørna. Ýtan er reyð og grýtut. Hon hevur íspólar og tunt lofthav. Hitin er millum 5 °C og 125 °C. Har er ofta óveður.
Hagtøl[rætta | rætta wikitekst]
- Diametur í mun til Jørðina: 0,53
- Massi í mun til Jørðina): 0,11
- Rúmd í mun til Jørðina: 0,15
- Massafylla í mun til vatn: 3,93.
- Tyngdarakseleratión í mun til Jørðina: 0,38
- Mánar: 2, teir eita Deimos og Fobos
- Miðal-temperaturur: - 63 °C
- max støddarflokking: - 2,8
Lív á Mars[rætta | rætta wikitekst]
Í 1996 kunngjørdi NASA, at vísindamenn høvdu funnið farveg eftir einføldum verðum, sum høvdu livað á Mars fyri mió. árum síðan. Hetta vóru ørsmá samansett mynstur - møguliga steinrunnar leivdir av verum í lítlum petti av steini av Mars, funnin á Suðurkolli í 1984. Vísindamenn søgdu, at steinurin helst var slongdur burtur av gongustjørnini, tá ið ein stjørnusteinur datt niður á Mars fyri 15 mió. árum síðan. Enn er hetta ikki prógvað.
Í 1997 gjørdi NASA eina roynd at fáa meira at vita um næstu grannastjørnu okkara. Í juli setti Pathfinder seg á Mars, og bilurin Sojourner koyrdi út úr sonduni at gera fyrstu jarðfrøði- og dustkanningarnar av reyðu gongustjørnuni. Í september fór Mars Global Surveyor eina ferð, sum vardi í tvey ár, at kortleggja gongustjørnuna, til tess at vita, hvar rúmdarfør kunnu seta seg í komandi tíðum.


text:
Dinosaurur
Dinosaurar, ella dinosavrar, eru ein bólkur av útdeyðum risastórum skriðdjórum. Dinosaurar ráddu uppi á landi í nógv milliónir ár, frá triastíð til seinast í krittíð (146-65 m.á.s.). Tyrannosaurus rex var størsti dinosaururin, ið át kjøt. Hann er størsta ránsdýr, sum nakrantíð hevur livað á landi, tað nakar veit um. Hann var næstan 12 m langur og 6 m høgur, tá ið hann stóð á afturbeinunum. Tyrannosaurus rex hevði stórar, bogaðar tenn og sterkan undir- og yvirkjaft og hvassar kløur á tónum. Hann jagstraði helst aðrar dinosaurar, sum livdu í flokki og ótu plantur, og tók teir smæstu og veikastu burturúr, umframt at hann át ræ av dinosaurum.
Hornutur dinosaurar varð til í krittíðini. Hann át plantur og hevði horn av beini, og stóran beinkraga um hálsin og herðarnar, sum vardi hann, legði okkurt ránsdýr á hann. Triceratops var ein av teimum seinastu dinosaurunum og doyði ikki út fyrr enn seinast í krittíðini. Nógvir granskarar eru sannførdir um, at tað var ein risameteorur, sum beindi fyri dinosaurunum fyri 65 mill. árum síðani.


text:
8. desember 2016
Jólaheilsan frá skótaliðinum
Mikudagin 8. desembur gjřrdu skótarnir eitt video viđ m.a. eini jólaheilsan. Heilsanin kann síggjast her: https://youtu.be/TDg1DRRvIVA > Les meira
22. august 2016
Skótarnir byrja aftur
Góđu eysturbúgvar! Tađ er viđ gleđi, vit bjóđa úlvum og skótum til eitt nýtt skótaár í Leirvíks Páll. Úlvarnir byrja í viku 34, og skótarnir byrja í... > Les meira
25. apríl 2016
Flaggdagshald 2016
Ársins flaggdagshald var hildi úti í Bug, Klćmint Eliassen flytti fram rřđu og Fuglafjarđar hornorkestur spćldi. Nógv fólk mřttu upp, hóast... > Les meira
22. apríl 2016
Sankta Jørundshald
Leygardagin 23. Apríl er Sankta Jřrundsdagur. Hetta er altjóđa skótadagur, tá skótar í řllum londum koma saman á ymsan hátt at endurnýggja úlva/skót... > Les meira
20. apríl 2016
skótafundur 20 apríl 2016
Skótafundur
tann
20.
a príl
2016
Í dag
fyrireikađu
vit
til
flagdagin.
Vit
millu... > Les meira
2. november 2015
Emma, Eliza og Malan eru Riddara
Í vikuskiftinum var árliga Riddaravenjingin. Vit hřvdu tríggjar luttakara úr Leirvík, tćr vóru Eliza, Emma og Malan. Myndir frá endaseremoniini er... > Les meira
2. september 2015
Fyrsti skótafundur í ár
Í kvřld var fyrsti skótafundur hetta skótaáriđ, og vit gjřrdu heikbombir á báli. 20 skótar mřttu til fundin, og enntá teir krćsnu gómarnir fóru ... > Les meira
20. juli 2015
Jamboree í Japan 2015
19. juli fóru Bogi, Dávid, Helma Maria og Malla leiđina til Japan á heimsjamboree saman viđ uml. 70 fřroyingum og uml. 33000 řđrum skótum úr řllum ... > Les meira
26. mai 2015
Kotukapping í Skótanýtt
Í nýggja blađnum hjá KFUM skótunum í Fřroyum, Skótanýtt, er ein kotukapping, har tú hevur mřguleikan at vinna ein Bear Grylls knív. (Myndin) ... > Les meira


text:
Orð: George F. Root
Týtt: Hans Christoffer Hansen
1. Kom nú til Jesus, drála tú ei,
Hann gjøgnum Orð Sítt vísir tær leið.
Lít bert á Hann og sig ikki nei,
Hann á teg kallar nú!
Niðurlag: Sáligt, sáligt verður møtið vist,
tá vit síggja Harran Jesus Krist!
Vit skulu savnast Himlinum í,
glað vit tá standa frí!
2. Latið tey smáu, segði Hann vist,
koma til Mín, til Frelsaran Krist!
Favn Hansar’ kasta teg í við lyst,
drála nú ei, men kom!
3. Hugsa tó um, at Hann er tær nær,
lýð tú Hans kall, Hann hjálpa vil tær.
Hygg, Hann nú veitrar tær eins og mær:
Kom tó, Mítt barn, o, kom!


text:
Orð: A. G. Lindqvist
Lag: Eg vist ikki má so syrgin vera
Týtt: Kajfinn Hammer
1. Kvøldarsólin setir handan fjallið,
heilsandi farvæl so føgur, blíð;
yvir meg hon purpurroðan breiðir,
ber til landið sælu hvíldartíð!
Stillar aldur fram við fjøru tutla
og sum brandar skyggja eins og gull,
meðan norðlýsið um hválvið logar,
á, hvør signað sjón so undurfull.
2. Fyri dagin, sum nú er at enda,
o, mín Frelsari, eg takki Tær,
at Tú gavst mær hetta fagra landið,
og mín troyst og verja gjørdist mær.
Sum ein faðir eymligt seg miskunnar
yvir síni børn, so hevur Tú
borið meg á fjálgum faðirørmum
og ei troyttur enn ert vorðin nú.
3. Gev mær nú í nátt, o, Guð, at hvíla
undir Tíni faðirligu makt.
Bjóða einglum Tínum hjá mær vera
og við legu mína halda vakt.
Frið eg finni ei í hesum heimi,
bert í Tær finst hvíla til mítt sinn.
Leið meg Frelsari hin smala vegin,
til í Himmalin eg stígi inn.


text:
1. juni í ár verður telefonbókin, sum Føroya Tele hevur prentað í samfull 110 ár, eftir ætlan borin út. Hetta verður samstundis hin seinasta telefonbókin.
- Vit á Føroya Tele fara at sakna hana, og tað fara uttan iva fleiri onnur eisini, men tíðirnar broytast, og tí ræður um at fylgja rákinum, sigur John Syderbø, marknaðar- og produktstjóri á Føroya Tele.
Føroya Tele fer framhaldandi at útvega upplýsingar um telefonnummur í Føroyum, men framyvir verður tað gjørt um aðrar miðlar.
- Nýggjar tíðir merkja, at vit fara at leggja dent á nýggjar miðlar, sum framyvir fara at nøkta tørvin hjá kundum okkara, sigur marknaðar- og produktstjórin og vísir til nummar.fo, sum Føroya Tele hevur ætlanir um at menna og betra.
- Í dag skifta fólk ikki eins nógv telefonnummur, sum tey gjørdu fyri bert fáum árum síðani. Í dag taka fólk telefonnummarið við sær, sama hvønn televeitara tey hava, og tískil eru ikki stórvegis broytingar ár undan ári, staðfestir John Syderbø og leggur dent á, at livitíðin hjá hini seinastu telefonbókini væntandi verður nógv longri enn tær undanfarnu.
Hin seinasta telefonbókin verður prentað til høvið, tí meira verður gjørt burturúr enn áður. Hetta fatar millum annað um nakrar serstakar síður, har ið ymsir føroyingar fara at hugleiða um telefonbókina og týdningin av henni.
- Vónandi taka fólk væl ímóti henni og koma at hava hana liggjandi frammi í mong ár – ja, kanska í 100 ár.
Fyrsta telefonbókin varð prentað í 1907. Hon var 50 síður og innihelt 29 telefonnummur, prísir og reglur fyri at kunna brúka telefonina.


text:
Svikarar finna í heilum uppá nýggjar mátar at royna at stjala ella avrita bæði kort og pin-kotur. Tí er tað altíð sera týdningarmikið at ansa væl eftir tínum korti og tíni pin-kotu. Her fært tú nøkur einkul, men góð, ráð um kort.
Slepp undan, at títt kort verður avritað ella stolið
Tú kanst sjálv/ur gera fleiri ting, fyri at minka um vandan fyri at fáa kortið avritað ella stolið.
- Hald fyri við hondini, tá tú trýstir tína pin-kotu í einum terminali ella einari sjálvtøku. Á tann hátt gert tú tað truplari fyri onnur at síggja tína pin-kotu.
- Hygg eftir sjálvtøkuni og samanber hana við aðrar sjálvtøkur. Er nøkur útgerð á sjálvtøkuni, ið ikki sær út til at vera ein upprunalutur? So nýt eina aðra sjálvtøku.
- Tak í útgerðina á sjálvtøkuni, serliga har sum kortið verður sett í. Um útgerðin er upprunalutir, so sita teir fastir.
- Ert tú ikki vissur í, at alt er í lagi við sjálvtøkuni, so far inn í bankan og tak pening út við kassan í staðin.
Fylg við flytingum
Tað er eisini týdningarmikið at fylgja við í flytingunum, sum henda á tíni kontu, soleiðis at tú varnast tað, um títt kort hóast alt er vorið avritað ella tínar kortupplýsningar eru stolnar.
- Fá boð, tá flytingar henda á tíni kontu. Við Boðtænastuni frá BankNordik, kanst tú fylgja við í, hvat hendir á tíni kontu.
- Halt støðugt eyga við flytingunum á tíni kontu. Tað kunnu ganga mánaðir, eftir at kortið er avritað til tað møguliga verður misnýtt. Eru flytingar, ið tú ikki kennir aftur, so set teg í samband við bankan beinanvegin.
Tá tú keypir við korti á internetinum
Tá tú keypir á internetinum, kanst tú møta hesum myndum:
Tá tú keypir í einum internethandli, ið er meldaður til hesa trygdarloysn, verður tú biðin um at stovna eina Verified by Visa-kotu ella MasterCard SecureCode og at skráseta eitt fartelefonnummar til títt altjóða gjaldskort.
Síðan fært tú eini sms-boð við eini einnýtiskotu, hvørja ferð tú keypir í einum internethandli við kortinum, ið er meldað til Verified by Visa ella MasterCard Secure Code. Fyri at fremja keypið, skalt tú skráseta einnýstiskotuna á heimasíðuni, ið tú keypir frá. Loysnin, har tú fært eina kotu við sms-boðum, er brúkaravinarligt, tí tú sleppur undan at minnast eina sjálvvalda kotu, sum fyrr var ein partur av trygdarloysnini.
- Les meira um trygdarloysnina hjá Nets
Ansa væl eftir loynitalinum
Skriva ongantíð loynitalið niður. Um tú ikki minnist títt loynital, kanst tú nýta ein minnislepa. Minnislepin kann vera eitt hent amboð til tín, sum ynskir hjálp til at minnast títt loynital.
Tú kanst annaðhvørt fylla teigarnar út á telduni ella skriva skjalið út og síðani skriva í teigarnar.


text:
Skrivstovur og rundvísingar
Tú ert hjartaliga vælkomin at fáa eina rundvísing á okkara skrivstovum og prentsmiðjum. Finn adressurnar og vita, nær rundvísingar eru.
Portugal
Rua Conde Barão, 511
P-2649-513 ALCABIDECHE
PORTUGAL
+351 214 690 600
Rundvísingar
Mánadag til fríggjadag
8.30 til 11.30 og 13.30 til 16.30
Longd: 1 tími
Vert at vita
Sendir lesnað til meira enn 700 samkomur í Portugal, Asoroyggjunum, Madeira, Kabo Verdi, Sao Tomi og Principi. Framleiðir ljóð- og filmsupptøkur á portugisiskum (Evropa) og portugisiskum teknmáli.


text:
Bumbuatsókn í World Trade Centre
Bumbuatsókn í World Trade Centre í 1993: New York City var fyri sínari fyrstu yvirgangsatsókn í 1993, tá ið sterk bumba sprongdist á bilstøðli niðast í World Trade Centre á Manhattan. Bumban gjørdi stóran skaða, og húsini fyltust við royki heilt upp á 96. hædd. Hundraðtals fólk vórðu roykeitrað og mong runnu upp á tekjuna, haðan tyrlur flutti tey burtur. Tveir tímar vóru teir um at sløkkja eldin. Fimm fólk doyðu, og fleiri hundrað vórðu skadd [1]. Hetta var fyrsta slíka bumbuatsóknin í USA, og hon skelkaði alla tjóðina. Løgreglan helt, at muslimskir fundamentalistar høvdu lagt bumbuna sum hevnadaratgerð fyri amerikanska uttanríkispolitikkin í Miðeystri. FBI setti øll tiltøk í verk at taka tey seku. Og í 1995 vóru seks muslimskir arábar handtiknir og seinni funnir sekir í at hava lagt bumbuna [2]. Fólk stúrdu fyri, at bumbuartsóknin var byrjanin til meiri muslimskan yvirgang í USA.


text:
Thomas Aquinas
Thomas Aquinas, føddur umleið ár 1225, deyður 1274, var ein italskur gudfrøðingur og heimspekingur.
Thomas kom sum 14 ára gamal til París. Han fór upp í dominikanaraskipanina og hevði Albertus Magnus sum lærara, sum var ein vællýddur og lærdur viðhaldsmaður hjá heimspekini hjá Aristoteles. Aquinas var umstríddur í síni samtíð, men tað eydnaðist honum at greina og viðgera Aristoteles soleiðis, at kirkjan stutt eftir deyða Aquinasar góðtók læru hansara. Aquinas varð gjørdur til halgimenni í 1323. Í dag verður Thomas Aquinas mettur at vera týdningarmesti gudfrøðingurin í Katólsku kirkjuni.
Føroyskar útgávur[rætta | rætta wikitekst]
- Um veran og veru (2009) - Eilif Samuelsen týddi.


text:
9.1.2017 |
Næmingar við sera góðari framløgu
Framløgan var í samband við verkætlana hjá 8.flokki. Dagin fyri høvdu tær havt framløgu fyri lærarum. Framløgan var so mikið góð og áhugaverd, at avgjørt var at hava hana aftur dagin eftir, so at onnur kundu uppliva hana. Til framløguna kom borgarstjórin, umboð fyri kommununa, sernámsfrøðiliga ráðgevingin, barnaverndin og løgreglan. Evnið í uppgávuni og framløguni var "Ungdómslív". Tær komu inná, hvussu korini hjá teimum ungu kunnu gerast betri. Millum annað høvdu tær útgreina, hvussu ungdómshúsi kann gerast meira áhugavert fyri tey ungu í kommununi. Eisini høvdu tær arbeitt við, hvussu ein kann skapa meir samband/tiltøk millum ung í oynni.
Góða søgan
Framløgan var í samband við verkætlana hjá 8.flokki. Dagin fyri høvdu tær havt framløgu fyri lærarum. Framløg


text:
TF VK-4 í Sørvági leygardagin
16. Jan 2017
Leygardagin klokkan 11.00 ljóðar startskotið fyri fjórða umfari í TF Vetrarkappingini. Tað verður Frælsi, sum verður vertur, og tey hava kappingina í Sørvági á...
les meir
Nýggjárshálvmaraton 2017 verður leygardagin
02. Jan 2017
Leygardagin 7. januar kl. 11.00 skipar Roysnið fyri hálvmaraton kapping í Eysturoy. Henda kapping hevur verið fastur táttur seinnu árini, og er samstundis fyrsta rennikappingin...
les meir
NS hálvmaraton Klaksvík 2017
22. Des 2016
Aftur í 2017 skipar Treysti fyri FM í hálvmaraton í Klaksvík. Treysti hevur høvuðsstuðul, sum er Norðoya Sparikassi, og tí verður heitið á kappingini: NS...
les meir
KIDS Athletics Børn verður kl. 16-18 fríggjadagin 30. des.
14. Des 2016
Fríggjadagin 30. des. kl. 16-18, millum jól og nýggjár, skipar Treysti fyri vælumtókta KIDS Athletics fyri børn og foreldur í Badmintonhøllini. Ístaðin fyri vanligu venjingina,...
les meir
KIDS Athletics Vaksin kl. 17-19 týsdagin 27. des.
14. Des 2016
Týsdagin millum jól og nýggjár, tvs. 27. des. skipar Treysti fyri vælumtókta KIDS Athletics fyri vaksin í Badmintonhøllini. Ístaðin fyri vanligu venjingina, so verður skipað...
les meir
Nissurenningin 2016 verður 17. desember
14. Des 2016
Aftur í ár skipar skipar Treysti fyri NISSURENNING seinasta leygardagin undan jólum. Hesuferð verður tað 19. desember kl. 13.00 úr hugnaliga Jólabýnum, sum er frammanfyri...
les meir
Kirkjurenningin Jólaaftan 2016
10. Des 2016
Hesi luttóku í 2015Eins og undanfarin ár so verður aftur skipað fyri Kirkju Renning úr Kunoy til Klaksvíkar jólaaftansmorgun.Hetta verður longu níggjunda ferðin hesin túrur...
les meir
Enn oytt doylitt jólaborðhald
02. Des 2016
Fríggjakvøldið 25. nov. varð árliga jólaborðhaldið hildið í róðrarneystinum í Árnafirði og var hetta sjeynda ferðin. Fyrsta jólaborðhaldið var í 2010 og hevur tað verður...


text:
Ilulissat
Ilulissat (danskt navn: Jakobshavn) er ein býur í Grønlandi. Býurin er Vesturgrønlandi í Diskovíkini 2 km norðanfyri munnan á Ilulissat Ísafjørðinum. Ilulissat varð í 2004 upptikið sum evni á listanum yvir World Heritage Sites. Ilulissat er eitt einastandandi dømi um ein ísfjørð. Býurin hevur eina stóra havn, flogvøll og tyrlupall. Um veturin brúka tey hundasletur og kavaskutarar til ferðasamband í nærumhvørvinum. Ferðavinna er ein týdningarmikil vinna og inntøkukelda fyri býin, annars er fiskivinna tann størsta vinnan. Um summarið rógva teir út við smærri bátum ella jollum, men um veturin er sjógvurin frystur til ís, og tá verður fiskað gjøgnum ísin. Býurin liggur norðan fyri polarringin, og um summarið fer sólin ikki niður. Í 2006 vóru eini 3-4000 sletuhundar í Ilulissat, fólkatalið í býnum er umleið 4.500 (2011).


text:
Jógvan Hugo Gardar
26.12.2016 - 15:20
Jóladag boðaði ísraelski íløgubólkurin Delek Group frá, at tey hava keypt 13,18 prosent av partabrøvunum í Faroe Petroleum. Delek keypir øll partabrøvini sum Dana Petroleum hevur átt í Faroe Petroleum fyri eina upphædd svarandi til umleið 375 milliónir danskar krónur.
Hetta merkir samstundis at Delek Group gerst størsti einstaki eigarin í Faroe Petroleum.
Sterki maðurin í Delek Group er 68 ára gamli Yitzhak Tshuva, føddur í Tripoli í Libya, men í dag ísraelskur ríkisborgari. Familjan rýmdi úr Libya longu tá Tshuva var hálv ára gamal, eftir at abbin bleiv dripin. Hann er sjeyndríkasti maður í Ísrael, sambært Forbes, og hevur í mong ár verið ein av stóru íleggjarunum bæði í Ísrael og í øðrum londum.
Hann er best kendur sum stovnarin av El Ad Group í 1992, sum millum annað hevur gjørt risastórar íløgur í ognir og bygningar í Norður-Amerika. Millum annað hevur El Ad átt stór hotel og íbúðarhús á Manhattan í New York, Toronto og Montreal.
Men tað er serliga tað sum hendi í 1998, sum hevur rist navnið Tshuva inn í minni á íleggjarum bæði i Ísrael og í øðrum londum. Tá eydnaðist tað Tshuva at skumpa Recanati-familjuna av rókini sum stóru eigararnar í Delek Group. Síðani hevur Tshuva bygt Delek Group up til at gerast ein stórur eigari innan orku, trygging, biotøkni og sergjørdar verjubilar sum skulu tola bumbur og skot.
Nú hevur Tshuva og Delek Group fest eyguni á Norðsjógvin og olju- og gassvinnuna. Fyri góðum ári síðani keypti Delek Group 20 prosent av partabrøvunum í Ithaca, ein íløga sum enn ikki hevur givið so nógv. Delek Group leitar eftir áhugaverdum fyritøkum nú oljuprísurin er lagur, og fleiri fyritøkur mangla íleggjarar.
Tað er í hesum langtíðarætlanini ein skal síggja keypið av partabrøvunum í Faroe Petroleum. Føroyska oljufelagið er eitt av fáum feløgum sum hevur megna at sleppa undan at missa tamarhaldi á sínum íløgum og hevur kunna fyrireka seg til at tíðirnar gerast betri fyri oljuvinnuna aftur.
Stjórin í Delek Group, Asi Bartfeld, sigur í eini viðmerking til keypi í Faroe Petroleum, at fyritøkan farnu trý árini, meðan oljuvinnan hevur havt tað tungt, hevur prógvað at til ber at reka rímuliga og samstundis at økja um møguleikarnar at vaksa. Hann leggur afturat at iløgan í Faroe Petroeleum er ein partur av teirra langtíðarætlan, sum er at gera íløgur uttanfyri Israel.